title: Lars Bystøl

text: Bystølillä on kaksi MM-pronssia joukkuemäen kilpailuista 2003 Val di Fiemmestä ja 2005 Oberstdorfista. Vuonna 2006 Bystøl voitti lentomäen maailmanmestaruuskilpailujen joukkuekultaa Kulmissa. 2006 talviolympialaisissa hän voitti normaalimäessä olympiakultaa ja suurmäessä pronssia.


title: Lars Bystøl

text: Marraskuussa 2008 Bystølin dopingnäytteessä oli merkkejä kannabiksen käytöstä. Hän sai neljän kuukauden kilpailukiellon. Vuonna 2007 hän jäi kiinni rattijuopumuksesta, ja sai potkut Norjan mäkihyppymaajoukkueesta. Myöhemmin hän kuitenkin palasi maajoukkueeseen, kunnes ilmoitti syyskuussa 2009 lopettavansa uransa.


title: Lars Bystøl

text: Bystøl asuu Oslossa. Hänen seuransa on Eldar IL.


title: Scandinavium

text: Scandinavium on urheiluhalli Göteborgissa, Ruotsissa. Se avattiin yleisölle vuonna 1971. Halliin mahtuu jääkiekko-otteluissa 12 044 katsojaa, muissa tapahtumissa kuten konserteissa runsaat 14 000. Scandinavium sijaitsee Göteborgin keskustassa Skånegatanilla. Lähistöllä sijaitsevat muun muassa Ullevin stadion, tiedekeskus Universeum ja Pohjoismaiden suurin huvipuisto Liseberg. Scandinavium on jääkiekkoseura Frölunda Indiansin kotiareena.


title: Scandinavium

text: Scandinaviumissa pidettiin vuoden 1985 Eurovision laulukilpailu.


title: Birger Ruud

text: Birger Ruud (23. elokuuta 1911 Kongsberg, Norja - 13. kesäkuuta 1998 Kongsberg) oli norjalainen mäkihyppääjä sekä alppihiihtäjä.


title: Birger Ruud

text: Ruud oli mäkihypyssä maailman huipulla ennen toista maailmansotaa. Hän voitti 1930-luvulla mäkihypyssä MM-kultaa 1931 Oberhofissa, 1935 Vysoké Tatryssa ja 1937 Chamonix'ssa sekä saavutti hopeaa 1939 Zakopanessa. Olympiakultaa hän voitti mäkihypyssä 1932 Lake Placidissa ja 1936 Garmisch-Partenkirchenissä, missä hän kilpaili mäkihypyn lisäksi myös alppihiihtokilpailussa. Hän voitti alppiyhdistetyn syöksylaskuosuuden ja johti kisaa neljällä sekunnilla ennen pujottelua. Pujottelussa hän kuitenkin laski portin ohi, sai kuuden sekunnin aikasakon ja sijoittui lopputuloksissa neljänneksi.


title: Birger Ruud

text: Vuonna 1943, kun Norja oli Saksan miehittämänä, Ruud joutui Grinin keskitysleirille Bærumiin. Hän kilpaili mäkihypyssä vielä 36-vuotiaana 1948 talvikisoissa Sankt Moritzissa ja saavutti hopeaa. Hän hyppäsi urallaan kaksi maailmanennätyshyppyä: 76,5 metriä Oddnæsbakkenissa 1931 ja 92 metriä Planicassa vuonna 1934. Holmenkollenin kisoissa hän voitti mäkihypyn vuonna 1934 ja sai Holmenkollen-mitalin vuonna 1937. Salpausselän Kisoissa hän voitti vuonna 1939.


title: Birger Ruud

text: Ruudin oli määrä sytyttää 1994 Lillehammerin olympialaisten olympiatuli, mutta sai sydänoireita juuri ennen tapahtumaa ja joutui luopumaan tehtävästä.


title: Kenttäeditori

text: Kenttäeditori (tai myös taso-, kampanja- tai skenaarioeditori) on tietokoneohjelma, jota käytetään kenttien, tasojen tai kampanjoiden tekemisessä tietokone- tai videopeleille. Joissakin tapauksissa käytetään pelin kehittäjän julkaisemaa virallista työkalua tai peliyhteisön kehittämiä omia työkaluja.


title: Kenttäeditori

text: Kenttäeditorit voivat olla omia itsenäisiä ohjelmiaan, tai joissain tapauksissa editori voi olla sisäänrakennettuna ominaisuutena itse pelissä (kuten esim. "LittleBigPlanet" tai "Super Mario Maker").


title: Kenttäeditori

text: Tietokone- ja videopelien kenttien kehittäjiä kutsutaan kenttäsuunnittelijoiksi tai mappereiksi.


title: Kenttäeditori

text: Editoreita ovat muun muassa:


Lappeenrannan valtakunnalliset laulukilpailut on Lappeenrannan kaupungin järjestämä yksinlaulukilpailu, johon voivat osallistua Suomen kansalaiset.


title: Lappeenrannan valtakunnalliset laulukilpailut

text: Lappeenrannan kilpailu on suora jatko sille yksinlaulukilpailujen perinteelle, joka alkoi Klemetti-Opiston talvipäivillä Vaasassa vuonna 1960. Kilpailu siirtyi pysyvästi Lappeenrantaan vuonna 1969, jolloin sen järjestivät Klemetti-Opisto ja Lappeenrannan kaupunki.


text: Vuoteen 2010 saakka kilpailu järjestettiin joka toinen vuosi. Vuoden 2010 jälkeen kilpailu on järjestetty alkuperäiseen tapaan triennaalina eli joka kolmas vuosi. Kilpailu järjestetään uudenvuoden ja loppiaisen välillä.


text: Kilpailussa on oma sarja naisille ja miehille. Naiskilpailijat saavat olla korkeintaan 30-vuotiaita ja miehet korkeintaan 32-vuotiaita (vuoden 1984 kilpailusta lähtien).


text:
1966
Klemetti-opiston yksinlaulukilpailu Kouvolassa.
Naiset
1. ei jaettu
2. ei jaettu
3. Leena Jokela
4. Raili Vornanen
5. Kerttu Rautio
Miehet
1. Matti Nikunen
2. Kari Wilenius, baritoni
3. Håkan Riska
4. Antti Salmen
5. Arto Vuorjoki
6. Juhani Hirviniemi


text:
1964
Klemetti-opiston talvipäivien yhteydessä Turussa.
Naiset
1. jaettu Vieno Roine, sopraano
ja Maire Taalikainen, sopraano
Miehet
1. Caj Ehrstedt, tenori
2. Reino Toivokoski, basso
Loppukilpailussa oli laulusarjojen väliin sijoitettu nuorten alle 20-vuotiaiden valtakunnalliset trumpetinsoittokilpailut. Kilpailujen voitto jaettiin Hannu Sopasen ja Markku Kaukoniemen kesken.


text:
1962
Klemetti-opiston ja Lappeenrannan musiikkipäivien järjestämä.
Naiset
1. Anna-Liisa Jussila
2. Mirjam Saarinen
3. Helena Kujala
Miehet
1. Antti Kaleva
2. Martti Miettinen
3. jaettu Reino Airio
ja Paavo Laaksonen


text:
1960
Naiset
1. Tuulikki Tunkkari, sopraano
2. Birgit Labbart
3. Aino Lähteenmäki
Miehet
1. Martti Talvela, basso
2. Esa Uusitalo, tenori
3. Eino S. Rahikainen


text: Klemetti-opiston talvipäivien ja Vaasan musiikkipäivien yhteydessä Vaasassa pidettiin laulukilpailu 3.–6. tammikuuta 1960. Kilpailun miesten sarjan voitti porvoolainen kansakoulunopettaja, 24-vuotias yli kaksimetrinen basso Martti Talvela. Talvelan palkintona oli sensaatio, kiinnitys Vaasan kaupunginorkesterin solistiksi ja kokeilu Sparafucilena Kansallisoopperassa.


title: Hellboy (elokuva)

text: Hellboy on Mike Mignolan samannimiseen sarjakuvaan perustuva yhdysvaltalainen supersankarielokuva, joka sai ensi-iltansa vuonna 2004.


title: Hellboy (elokuva)

text: Guillermo del Toron ohjaama elokuva kertoo helvetistä tulleesta olennosta, Hellboystä, joka löytyy vuonna 1944 Skotlannin rannikolta. Ron Perlmanin esittämästä Hellboystä tulee ajan myötä BRPD:n työntekijä, joka taistelee paranormaaleita hirviöitä vastaan.


title: Hellboy (elokuva)

text: Elokuva on saanut kriitikoilta pääosin positiivisen vastaanoton. Rotten Tomatoes -sivuston mukaan 198 arvostelun perusteella laskettuna kriitikoiden arvosteluista 81 prosenttia oli positiivisia ja Metacritic-sivuston keräämä arvosana elokuvalle on 72, joka perustuu 37 arvosteluun.


title: Rachel Bilson

text: Rachel Sarah Bilson (s. 25. elokuuta 1981 Los Angeles, Kalifornia) on yhdysvaltalainen näyttelijä, joka tunnetaan muun muassa roolistaan Summer Robertsina nuortensarjassa "O.C.".


title: Rachel Bilson

text: Bilson syntyi Los Angelesissa Janice Stangolle ja ohjaaja-käsikirjoittaja Danny Bilsonille. Hänellä on yksi isoveli sekä kaksi nuorempaa sisarpuolta. Bilsonin isä on juutalainen ja äiti amerikanitalialainen. Bilson on suvussaan jo neljännen polven edustaja viihdealalla; hänen isoisänsä Bruce Bilson on tuottaja-ohjaaja hänen isoisoisänsä taas George Bilson, joka työskenteli RKO Picturesilla traileriosaston päällikkönä.


title: Rachel Bilson

text: Bilson opiskeli ensin Notre Dame High Schoolissa ja sitten Grossmont Collegessa San Diegossa, josta hän lähti yhden vuoden jälkeen aloittaakseen näyttelijänuran isänsä neuvomana.


title: Rachel Bilson

text: Uransa alussa Bilson esiintyi muun muassa Subwayn, Raisin Branin ja Pepto-Bismolin mainoksissa. Ensimmäisen roolinsa näyttelijänä hän sai vuonna 1998 sarjasta "It's True". Vuonna 2003 Bilson alkoi saada suurempia rooleja. Hän vieraili muun muassa televisiosarjoissa "Buffy, vampyyrintappaja" ja "Teinitytön kasvatusopas". Suuren läpimurtonsa Bilson teki nuortensarjassa "O.C." (2003–2007), jossa hän näytteli yhtä päärooleista. Vuosina 2011–2015 hän esiintyi "Sydänmailla" -lääkärisarjan pääosassa.


title: Rachel Bilson

text: 16-vuotiaana Bilson miltei kuoli jouduttuaan auto-onnettomuuteen. Onnettomuuden seurauksena hän kärsii edelleen migreenikohtauksista ja muistikatkoksista.


title: Rachel Bilson

text: Bilson seurusteli vastanäyttelijänsä Adam Brodyn kanssa noin kolmen vuoden ajan vuosina 2003–2006. Joulukuussa 2008 Bilson kihlautui näyttelijä Hayden Christensenin kanssa. Kesäkuussa 2010 US Weekly raportoi kihlauksen purkautuneen. Bilson ja Christensen palasivat myöhemmin yhteen ja saivat ensimmäisen lapsensa Briar Rose Christensenin vuoden 2014 syksyllä.


title: Tikkurila (yritys)

text: Tikkurila Oyj (entinen "Tikkurilan Väritehtaat Oy") on suomalainen maaleja ja lakkoja valmistava pörssiyhtiö. Yhtiön pääkonttori ja tärkeimmät tuotantolaitokset sijaitsevat Vantaan Tikkurilan suuralueen Kuninkaalan kaupunginosan luoteiskulmassa Keravanjoen Tikkurilankosken rannalla.


title: Tikkurila (yritys)

text: Tikkurilan toimitusjohtaja on ollut 13. helmikuuta 2018 alkaen Elisa Markula.


title: Tikkurila (yritys)

text: Tikkurila Oy:n historian lasketaan alkavan vuodesta 1862, jolloin Keravanjoen Tikkurilankoskeen rakennettiin öljynpuristamo ja perustettiin yhtiö nimeltä Dickursby Oljeslageri. Hankkeen takana oli Tikkurilan kartanon omistaja Anders Lorenz Munsterhjelm. Koskessa oli pyörinyt vesimylly jo sadan vuoden ajan, mutta Helsinki–Hämeenlinna-rautatien rakentaminen 1860-luvulla ja Tikkurilan aseman syntyminen aivan kosken viereen teki paikasta ihanteellisen teollisuudelle. Tehdas puristi pellavaöljyä, jota käytettiin pintakäsittelyaineena, sekä keitti siitä vernissaa, jota käytettiin maalien valmistukseen.


title: Tikkurila (yritys)

text:
Omistajanvaihdosten jälkeen öljypuristamo ja vernissankeittämö päätyi 1885 helsinkiläisen kauppaliikkeen Schildt & Hallbergin omistukseen. Tehtaan toimintaa laajennettiin ja tehostettiin, ja vuosisadan vaihteessa Tikkurilan tehdas oli jo maan hallitseva vernissanvalmistaja. Lisäksi Hjalmar Schildt ja Mauritz Hallberg, jotka olivat vanhoja siemenkauppiaita, rakennuttivat Tikkurilaan siemenkaristuslaitoksen, jossa havupuiden kävyistä irrotettiin siemenet ulkomaille myyntiä varten. Tikkurilan tehtaan siemenet toivat yhtiölle hopeamitalin Pariisin maailmannäyttelyssä 1889.
Vuonna 1919 yhtiö, joka jo ennestään tuotti maalin tärkeimpiä raaka-aineita öljyä ja vernissaa, ryhtyi valmistamaan maaleja ja lakkoja. Maalien valmistus osoittautui menestykselliseksi, ja yhtiö kasvoi vähä vähältä Suomen suurimmaksi maali- ja lakkavalmistajaksi. Öljyn ja vernissan tuotanto lopetettiin 1960-luvulla, mutta siitä ajasta on yhä muistona kadunnimi Vernissakatu.


title: Tikkurila (yritys)

text: Rikkihappo Oy, nykyinen Kemira Oyj, osti vuonna 1972 Schildt & Hallbergin ja ryhtyi laajentamaan ja modernisoimaan tehdasta voimakkaasti. Vuonna 1975 vihittiin uusi Monicolor-maalitehdas, joka oli valmistuessaan maailman automatisoiduin maalituotantolaitos, ja sen myötä alkoi tehtaan muutto pois vanhalta paikaltaan Tikkurilankosken partaalta. Vanha tehdasalue purettiin 1980-luvun lopulla, lukuun ottamatta vuonna 1912 rakennettua punatiilistä vernissatehdasta, joka toimii nykyään monitoimi- ja nuorisotalona. Uusi tehdasalue on noussut kauemmas Tikkurilan keskustasta.


title: Tikkurila (yritys)

text: Vuonna 1975 yhtiön nimeksi vaihdettiin Tikkurilan Väritehtaat Oy, joka lyheni 1986 muotoon Tikkurila Oy.


title: Tikkurila (yritys)

text: Maaliskuussa 2010 Kemira luopui Tikkurilasta, jolloin Kemira jakoi valtaosan Tikkurilan osakkeista osinkona omille osakkeenomistajilleen. Tikkurila sai näin pääosin samat omistajat kuin Kemira. Osakkeen noteeraus Helsingin pörssissä alkoi 26. maaliskuuta 2010. Kemiralle jäi 14 % Tikkurilan osakekannasta. Tikkurilan osuus Kemiran liikevaihdosta vuonna 2009 oli 21,2 %. Kemira myi loput Tikkurilan osakkeensa vuonna 2011.


title: Tikkurila (yritys)

text: Tikkurilan tärkein markkina-alue on Venäjä, josta tulee 30 prosenttia yhtiön liikevaihdosta. Seuraavaksi tärkeimpiä markkina-alueita ovat Ruotsi, Suomi ja Puola. Nämä neljä maata tuottavat yli 80 prosenttia konsernin liikevaihdosta.


title: Christopher Wegelius

text: Harald Christopher Wegelius (s. 13. syyskuuta 1944 Helsinki) on suomalainen asianajaja ja entinen esteratsastaja. Hän toimi SKOP:n johtokunnan jäsenenä vuosina 1977–1984, toimitusjohtajana 1985–1988 ja pääjohtajana 1989–1991.


title: Christopher Wegelius

text: SKOP:in jouduttua Suomen Pankin haltuun 1990-luvun alun pankkikriisin yhteydessä, Wegelius oli vahingonkorvausoikeudenkäynneissä syytettynä uhkarohkeista osakekaupoista, mutta hänet todettiin hovioikeudessa syyttömäksi. Wegelius oli syyttäjän todistajana valtakunnanoikeudessa, jossa kauppa- ja teollisuusministeri Kauko Juhantalo oli syytteessä niin sanotussa koplausjutussa; Juhantalo oli neuvottelussaan Wegeliuksen kanssa ehdottanut omien ja valtion asioiden käsittelyä yhdessä siten, että olisi saanut menettelystä henkilökohtaista etua.


title: Christopher Wegelius

text: SKOP-uransa jälkeen Wegelius perusti Kirkkonummelle Eqvinox Oy -nimisen yrityksen alun perin venäläisten urheiluhevosten maahantuontiin, kouluttamiseen ja myyntiin ja sittemmin välitykseen. Eqvinoxilla oli Siuntion Lappersissa kauppatalli Gustafsbäck, joka myytiin vuonna 2001 Noora Pentille ja yrityksen toimenkuva muuttui lakiasiantoimistoksi.


title: Christopher Wegelius

text: Wegelius on Suomen historian menestynein esteratsastaja: hän voitti urallaan kuusi Suomen mestaruutta ja saavutti useita kansainvälisiä GP-sijoituksia. Wegelius myös edusti Suomea vuoden 1980 Moskovan olympialaisissa ratsunaan Monday Morning. Hän päätti noin 40 vuotta kestäneen aktiivisen kilpailu-uransa vuonna 2001. Vuodesta 1992 lähtien Wegelius on toiminut hevoskauppiaana ja -välittäjänä.


title: Christopher Wegelius

text:
Wegelius oli naimisissa englantilaisen Elizabeth Jane Murrayn kanssa 1971–1981. He saivat kaksi lasta.
Brittiläinen ammattipyöräilijä Charles Wegelius on Christopher Wegeliuksen poika.


title: Kalevi Pakarinen

text: Kalevi Pakarinen (27. marraskuuta 1935 Helsinki - 19. toukokuuta 1999 Helsinki) oli suomalainen nykyaikainen viisiottelija, miekkailija, uimari ja vesipalloilija. Nykyaikaisessa viisiottelussa hän voitti MM-hopeaa ja oli miekkailussa olympiaedustajana Rooman kisoissa 1960 (ollen ainoa TUL:n urheilija kisoissa).


title: Kalevi Pakarinen

text: Ammatiltaan Pakarinen oli toimittaja toimien muun muassa Päivän Sanomien ja TUL-lehden päätoimittajana sekä Rautatieläinen-lehdessä.


title: Lyhytelokuva

text: Lyhytelokuvaksi luokitellaan elokuva, jonka pituus on alle sovitun rajan. Esimerkiksi Yhdysvaltain elokuva-akatemia määrittelee lyhytelokuvien ylärajaksi 40 minuuttia. Suomen Elokuvaohjaajaliitto katsoo lyhytelokuviksi alle 74 minuutin elokuvat. Lyhytelokuvaa voidaan pitää myös lajityyppinä.


title: Lyhytelokuva

text: Elokuvanäytännöissä lyhytelokuvia esitetään usein ennen varsinaista koko illan elokuvaa.


title: Lyhytelokuva

text: Sisällöllisesti lyhytelokuva on hyvin monimuotoinen käsite. Se on itsenäinen elokuvalaji, jolla on omat erikoispiirteensä ja ilmaisukeinonsa. Se ei missään tapauksessa ole vain lyhyt pitkä elokuva vaan paljon muuta. Ennen kaikkea se on ilmaisumahdollisuuksiensa ja laajemman keinovalikoimansa ansiosta tekijälleen hyvin vaativa elokuvan laji, jota ei pidä verrata pitkän elokuvan tekemiseen.


title: Lyhytelokuva

text: Lyhytelokuva voi perustua runoon, vitsiin, aforismiin tai argumenttiin, joka halutaan joko todistaa tai kumota. Siinä, missä pitkässä elokuvassa draama rakentuu selkeän ja katsojalle mahdollisimman ymmärrettävään rakenteeseen, usein aristotelisen draaman rakenteen varaan, voivat lyhytelokuvat periä rakenteensa ja muotonsa vaikkapa musiikista, runoudesta tai esseistä.


title: Lyhytelokuva

text: Lyhytelokuvat eivät välttämättä ole niin henkilökeskeisiä kuin pitkät elokuvat. Niissä voidaan esitellä myös pinnallisempia ja stereotyyppisempiä hahmoja kokonaisuuden kärsimättä. Siinä, missä pitkä elokuva luo kokonaisen henkilökuvan päähenkilöstään ja esittää katsojalle kaikki hahmon ominaisuudet, voi lyhytelokuva esittää vain yhden puolen henkilöstä ja kertoa sen kautta yhden tapahtuman, yhden muutoksen elämässä, ajankulussa tai ympäristössä. Tällöin elokuva keskittyy paljolti ilmiön kuvaamiseen ja käyttää siinä hyväkseen hahmon tiettyä ominaisuutta.


title: Lyhytelokuva

text: Tyylillisesti lyhytelokuvat voivat olla toisistaan hyvin erilaisia. Tarinalliset musiikkivideot ovat eräänlaisia lyhytelokuvia, kuten myös voivat olla kokeelliset videotaideteokset sekä erilaiset improvisaatioon perustuvat näytelmätaltioinnit. Lyhytelokuvilla on paljon vähemmän ilmaisullisia rajoitteita kuin pitkillä elokuvilla, joiden tekemistä varjostaa aina taloudellinen paine ja muut resurssoinnin asettamat ehdot. Lyhytelokuvat voivat olla kokeellisia tai kokeilevia, ja ne voivat käyttää hyvin paljon erilaisia ilmaisukeinoja, käsitellä aiheita vapaammin tai jättää käsittelemättä.


title: Bruce – taivaanlahja

text: Bruce – taivaanlahja ("Bruce Almighty") on Tom Shadyacin ohjaama komediaelokuva vuodelta 2003. Elokuvassa Bruce Nolanin (Jim Carrey) valittamisesta suivaantunut Jumala (Morgan Freeman) antaa tehtävänsä hetkeksi tämän harteille.


title: Bruce – taivaanlahja

text: Bruce Nolan on televisiotoimittaja buffalolaisella Eyewitness -uutiskanavalla. Hän ei onnistu saamaan paikkaa uutisankkurina ja useiden onnettomien tapahtumien jälkeen Bruce alkaa syyttää Jumalaa epäoikeudenmukaisesta kohtelusta ja huonosta työstä jumalana. Tämän jälkeen Jumala ottaa yhteyttä häneen ja antaa tälle voimansa, jotta Bruce voi todistaa olevansa parempi jumala.


title: Bruce – taivaanlahja

text: Alkuhämmennyksen jälkeen Bruce alkaa käyttää uusia voimiaan oman etunsa tavoittelemiseen. Hän sabotoi kollegansa työtä saadakseen parempaa työtä uutistoimituksessa ja jopa muokkaa avovaimonsa rintoja ja seksiviettiä. Brucelle valkenee pian, että Jumalan työhön kuuluu myös muiden ihmisten huolien hoitaminen ja hän alkaa vastata ihmisten rukouksiin sähköpostin kautta.


title: Bruce – taivaanlahja

text:
Brucen jumalalliset voimat tekevät kuitenkin hallaa hänen parisuhteelleen, sillä hänen avovaimonsa kyllästyy Brucen itsekeskeisyyteen. Lopussa Bruce ymmärtää, että jumalan työt on parasta jättää Jumalan tehtäväksi, ja hän pyytääkin tätä ottamaan takaisin työnsä.
Elokuva sai melko vaihtelevan vastaanoton, Rotten Tomatoes -sivustolla elokuvan arvioista positiivisia on 49 %, ja Metacritic -sivustolla arvostelujen keskiarvo on 46/100.


title: Bruce – taivaanlahja

text: Elokuva sai ensi-iltansa Yhdysvalloissa 23. toukokuuta 2003 ja viikonlopun aikana se tuotti 85,7 miljoonaa dollaria, enemmän kuin mikään muu elokuva ikinä kaatuneiden muistopäivän viikonloppuna. "Bruce – taivaanlahja" säilytti kärkipaikkansa vuoteen 2006 asti, kunnes "" syrjäytti sen. Kaiken kaikkiaan elokuva tuotti lähes 243 miljoonaa dollaria kotimaassaan ja 242 miljoonaa maailmanlaajuisesti. Suomessa se oli 5. katsotuin elokuva vuonna 2003.


title: Bruce – taivaanlahja

text: Elokuva kiellettiin Egyptissä ja Malesiassa islaminuskoisten uskonryhmien painostuksesta, koska ryhmät eivät hyväksyneet ihmisen voivan näytellä Jumalaa. Malesiassa kielto myöhemmin peruttiin.


title: Fistful of Metal

text: Fistful of Metal on yhdysvaltalaisen thrash metal -yhtyeen Anthraxin ensimmäinen levy, joka julkaistiin tammikuussa 1984. Levyltä julkaistiin yksi single, ”Soldiers of Metal”. Albumi on yhtyeen ainoa julkaisu, jossa laulajana toimii Neil Turbin. Seuraavana vuonna hänen paikkansa otti Joey Belladonna.


title: Armed and Dangerous (Anthraxin albumi)

text: Armed and Dangerous on vuonna 1985 julkaistu Anthraxin ensimmäinen EP. Se on myös Anthraxin ensimmäinen julkaisu, jolla laulaa Joey Belladonna. EP sisältää myös singlen "Soldiers of Metal". Kahden viimeisen kappaleen kokoonpano on siis Neil Turbin, Dan Lilker, Charlie Benante, Dan Spitz ja Scott Ian.CD:n bonuskappaleet


title: Liekki-sonni

text: Liekki-sonni oli Hausjärven Kurun kylästä laitumelta omille teilleen kesällä 1997 karannut sonni, joka sai median huomion. Puolitoistavuotias Limousin-rotuinen sonni muutti Iittalasta uudelle kotitilalleen toukokuussa 1997. Sonni ehti totutella uusiin kotinurkkiinsa muutaman päivän, kunnes se päästettiin laitumelle muutaman lehmän laumaan, jota nuori sonni säikähti ja karkasi metsään. Liekki-sonnia yritettiin ottaa kiinni monella eri tavalla, kuten ruoalla houkuttelemalla, mutta huonoin tuloksin. Syyskuussa 1997 sonni saatiin taltutettua ampumalla nukutusnuolella, minkä jälkeen se toimitettiin kauhakuormaajan kauhassa omistajansa huomaan.


title: Spreading the Disease

text: Spreading the Disease on Anthraxin toinen kokopitkä albumi. Se julkaistiin lokakuussa 1985. Albumi oli yhtyeen ensimmäinen laulaja Joey Belladonnan kanssa. Albumi sai edeltäjäänsä nähden paremman vastaanoton ja albumia pidetään thrash metallin klassikkojulkaisuna, joskaan ei yhtä tärkeänä, kuin vuonna 1987 ilmestynyt "Among the Living."


title: Spreading the Disease

text: Kaikki kappaleet säveltänyt Anthrax, ellei toisin mainittu.


title: Caipirinha

text: Caipirinha [caipirinja] on brasilialainen drinkki. Se valmistetaan cachaçasta (sokeriruokoviina), limetistä, sokerista ja jäästä. Limetin hapan maku neutraloi tehokkaasti alkoholin karvauden, ja drinkki on perusmaultaan makea.


title: Caipirinha

text: Euroopassa käytetään usein valkoisen sokerin sijasta ruskeaa tuomaan juomaan väriä. Sokerin voi korvata myös makeutusaineella, kuten aspartaamilla.


title: Caipirinha

text: "Caipiroska" eroaa caipirinhasta siten, että sokeriruokoviinan tilalla käytetään vodkaa, "Caipiríssima"ssa taas rommia. "Caipifruta" valmistetaan käyttämällä limetin sijasta esimerkiksi kiiviä, sitruunaa, ananasta tai mansikkaa (aina tuoretta hedelmää, ei koskaan mehua). "Grapirinha" puolestaan valmistetaan käyttämällä grappaa. Cachaçaa ja hedelmiä yhdistelevistä juomista käytetään Brasiliassa myös nimeä "batida de (hedelmä)".


title: Among the Living

text: Among the Living on Anthraxin maaliskuussa 1987 ilmestynyt kolmas täyspitkä albumi. Menestyskappaleet "I Am the Law" ja "Indians" sisältävä albumi jatkoi "Spreading the Diseasella" avausesiintyjän aseman Metallican kiertueella ansainneen yhtyeen suosion nousua. Kappaleiden innoituksena ovat olleet muun muassa Stephen Kingin romaanit ja novellit, sekä sarjakuvasankari Judge Dredd. Vaikka osalla kappaleista on vakavampi sanoma, on albumi yleisesti ottaen sävyltään positiivinen ja yhtye toikin albumin myötä huumoria koko thrash metal -genreen. "Among the Living" on myynyt kultaa Yhdysvalloissa. Vuoden 2006 kiertueella yhtye esitti joinain iltoina "Among the Livingin" kokonaisuudessaan.


title: Among the Living

text: Vuoden 2015 kiertueen yhteydessä osa yhtyeen jäsenistä tapasi Hotelli Kämpissä Suomen itsenäisyyspäivän juhlinnan keskellä mm Suomen ulkoministerin


title: Among the Living

text: Kaikki kappaleet kirjoittanut Anthrax, ellei toisin mainittu.


title: I’m the Man

text: I’m the Man on Anthraxin toinen EP, joka julkaistiin vuonna 1987. Singlestä "I'm the Man" tuli menestys ja se oli myös yksi ensimmäisistä kappaleista, joka yhdisti rap- ja metallimusiikkia. Kappaleen pääriffi perustuu juutalaiseen kappaleeseen "Hava Nagilaan". Kappaleet 4,5 ja 6 on äänitetty 11. heinäkuuta 1987 Arcadia Theaterissa Dallasissa.


title: State of Euphoria

text: State of Euphoria on Anthraxin neljäs studioalbumi, joka julkaistiin syyskuussa 1988. Levy oli tuolloinen jonkinlainen pettymys, koska Among The Living -albumi oli asettanut levylle niin suuret odotukset. Scott Ian on todennut monesti, että hänen mielestään State Of Euphoria on liian hätäisesti tehty levy. "Antisocial" on englanninkielinen versio ranskalaisen Trustin vuonna 1980 tekemästä kappaleesta.


title: State of Euphoria


title: Rio Bravo

text:
Rio Bravo (1959) on Howard Hawksin ohjaama lännenelokuva. Sen pääosissa esiintyvät John Wayne, Dean Martin ja Ricky Nelson sekä Angie Dickinson ja Walter Brennan.
Elokuvan käsikirjoituksen kirjoittivat Jules Furthman ja Leigh Brackett.


title: Rio Bravo

text: Rio Bravo on tarina ystävyydestä ja velvollisuudentunnosta, ihmisyydestä ja vastuusta. Rio Bravoa onkin luonnehdittu shakespearilaiseksi lännenelokuvaksi ja elokuvaksi jonka teko oikeuttaa jopa Hollywoodin olemassaolon. Paitsi ehjä elokuva, Rio Bravo on myös usean näyttelijän mestaruusnäyte.


title: Rio Bravo

text: Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kaikkien aikojen sadasta merkittävimmästä elokuvasta, ja "Rio Bravo" oli mukana heistä kolmentoista listalla.


title: Rio Bravo

text: Šeriffi John T. Chance (Wayne) on pidättänyt murhaajan, Joe Burdetten (Claude Akins), joka on mahtavan tilallisen Nathan Burdetten (John Russell) veli. Tilallisen miehet piirittävät kaupungin ja yrittävät saada Burdetten ulos vankilasta. Šeriffi Chancella on vain kaksi apulaista: juoppo Dude (Martin) ja vanha jos rampakin mutta sitä suupaltimpi Stumpy (Brennan). Heidän avukseen tulee myös nuori pyssysankari Colorado Ryan (Nelson), ja lisäksi kaupunkiin saapuu viimeisillä vaunuilla salaperäinen nainen, Feathers (Dickinson).


title: Rio Bravo

text: Elokuvan musiikin sävelsi Dimitri Tiomkin. Elokuvaan sävellettyyn musiikkiin kuuluu mm. Tijuana brass -tyylinen sävelmä De Guella, joka kuullaan elokuvan aikana useampaan kertaan kasvattamassa jännitystä. Kun elokuvan henkilöt kysyvät kappaleen nimeä, heille vastataan sen olevan "meksikolainen kuolemanlaulu" (joissakin käännöksissä "Kurkunkatkaisulaulu"), joka soitettiin Antonio López de Santa Annan käskystä teksasilaisille Alamossa. Sävelmää käytettiin seuraavana vuonna myös Wayne-elokuvan The Alamo alkutekstien tunnussävelmänä. Eräässä vaiheessa sävelmän alkaessa taas kerran kuulua, elokuvahistorian pisintä krapulaa poteneen Martinin käsi lakkaa vapisemasta - ja hän kaataa pitkään katselemansa viskiryypyn takaisin pulloon!


title: Rio Bravo

text:
Koska elokuvan päänäyttelijöinä esiintyvät sekä "crooner" Martin että teini-idoli Nelson, Hawks liitti elokuvan musiikkiin mukaan kolme laulua. Vankilassa tapahtuvien kohtausten aikana Nelson laulaa lyhyen version laulusta "Get Along Home, Cindy" ja myöhemmin hän laulaa yhdessä Martinin kanssa dueton "My Rifle, My Pony and Me". Lopputekstien aikana Martin laulaa Nelson Riddle Orchestran säestämänä erityisesti tätä elokuvaa varten sävelletyn laulun "Rio Bravo". Ricky Nelson teki myöhemmin kunniaa sekä elokuvalle että hahmolleen Coloradolle liittämällä vuonna 1959 ilmestyneelle albumilleen "Ricky Sings Again" laulun "Restless Kid".
Nelson versio laulusta Get Along Home, Cindy on tittemmin julkaistu lännenelokuvamusiikki tribuutilla Wand’rin’ Star.


title: Balto

text: Balto oli rekikoira, joka sai julkisuutta vetämällä kurkkumätälääkettä toimittavaa rekeä Alaskassa Pohjois-Amerikassa 1920-luvulla Gunnar Kaasenin valjakossa. Valjakkoajajien ja rekikoirien ansiosta pieni Nomen kaupunki pelastui pahalta kurkkumätäepidemialta. Balto toimi valjakon johtokoirana. Kaikki olivat luulleet, ettei Baltosta olisi kuin työkoiraksi, sillä se ei ollut osoittanut johtajakoiralle vaadittavaa luonnetta. Balto oli alaskanhusky, vaikka on myös virheellisesti luultu, että se olisi ollut joko siperianhusky tai alaskanmalamuutti.


title: Balto

text: Täytetty Balto on näytteillä Clevelandin luonnontieteellisessä museossa ja Balton muistoksi on myös pystytetty patsas New Yorkin Central Parkiin.


title: Balto

text: Rekikoira Baltoa käsitteleviä animaatioita on ilmestynyt kolme Universal Pictures -yhtiön tuottamana: "Balto", "Balto – pako yli suuren veden" ja "Balto – muutoksen tuulet". Animaatioissa Balto on puoliksi susi ja puoliksi siperianhusky.


title: Fredericia

text: Fredericia on Tanskassa Etelä-Tanskan alueella sijaitsevan Frederician kunnan keskustaajama. Vuoden 2012 alussa taajamassa oli 39 797 asukasta.


title: Fredericia

text: Fredericia on myös entinen kaupunki, mutta vuonna 1970 Tanskassa luovuttiin kaupunkikäsitteestä. Fredericia sijaitsee Jyllannin itäosassa, ja se on nimetty kaupungin vuonna 1650 perustaneen kuningas Fredrik III:n mukaan. Kaupunki oli vähällä päätyä Tanskan pääkaupungiksi keskeisen sijaintinsa ja hyvän satamansa ansiosta, mutta Kööpenhamina vei voiton suuremman kokonsa vuoksi. Fredericia on edelleen satama- ja teollisuuskaupunki ja rautateiden solmukohta.


title: Ray

text: Ray voi tarkoittaa seuraavia:


title: Vapaapudotus

text: Vapaapudotus on Vaasassa vuonna 2000 perustettu suomenkielistä rap-musiikkia tekevä yhtye. Yhtyeen jäsenet ovat MC:t TKK (tunnettu myös nimillä "Tähtien kanssa kävelijä" ja "Kuningas Pähkinä"), Myyrä ja Joniveli. Vapaapudotus on julkaissut neljä EP:tä, joista kolme ensimmäistä omakustanteena ja neljäs pienlevy-yhtiö Monsp Recordsin kustantamana. "Teidän kaupunkiin" -EP:n nimikkokappale pääsi Radiomafian soittolistalle ja oli touko-kesäkuussa 2002 kaikkiaan neljällä viikolla kanavan 30:n soitetuimman kappaleen listalla, korkeimmillaan 20. sijalla (viikolla 22). Ennen Vaasaan muuttoaan TKK (oik. Pekka Karppinen) vaikutti Keski-Suomessa ja aloitti uransa 1990-luvun puolivälissä, ollen ensimmäisiä jyväskyläläisiä rap-muusikoita. Lokakuussa 2013 niin ikään jyväskyläläinen rap-artisti Joniveli ilmoitti liittyneensä Vapaapudotukseen.


title: St Paulin katedraali

text: St Paulin katedraali (Pyhän Paavalin katedraali) on Lontoon Cityssä sijaitseva katedraali, joka toimii Lontoon piispanistuimena. Nykyisen katedraalin suunnitteli Sir Christopher Wren, ja se rakennettiin vuosina 1675–1710. Nykyistä katedraalia sanotaan yleisesti neljänneksi St Paulin katedraaliksi, vaikka kaikki keskiaikaiset uudelleenrakentamiset laskien luku olisi suurempi.


title: St Paulin katedraali

text: Paikalla aiemmin olleen Dianan temppelin jälkeen saksit rakensivat ensimmäisen apostoli Paavalille omistetun kirkon puusta. Ensimmäinen kirkko paloi noin vuonna 675, mutta se rakennettiin uudestaan.


title: St Paulin katedraali

text: Viikinkien hävitettyä ensimmäisen kirkon 962 rakennettiin toinen St Paulin katedraali, tällä kertaa suurelta osin kivestä.


title: St Paulin katedraali

text: Kolmannen katedraalin rakentamisen aloittivat normannit edellisen vaurioiduttua tulipalossa 1136. Katto oli edelleen puusta, mikä lopulta yli 500 vuotta myöhemmin koitui katedraalin tuhoksi. Kirkko valmistui varsinaisesti 1240, mutta laajentamisprojekti viivytti valmistumista aina vuoteen 1314. Se kuitenkin vihittiin käyttöön 1300, jolloin se oli Euroopan kolmanneksi pisin kirkko (181 metriä) ja sen torni oli Euroopan korkeimpia (149 metriä). Kirkko alkoi raunioitua 1500-luvulla, ja sitä kunnostettiin, mutta se tuhoutui lopullisesti Lontoon suuressa palossa 1666.


title: St Paulin katedraali

text: Christopher Wren aloitti uuden, nykyisen kirkon suunnittelemisen 1668. Sen harjannostajaiset olivat 1708, Wrenin 76-vuotispäivänä, ja se valmistui 1710.


title: St Paulin katedraali

text: Nykyinen katedraali on ollut useiden merkittävien tilaisuuksien tapahtumapaikkana, kuten


title: Olarin Voimistelijat

text: Olarin Voimistelijat ry (OVO) on espoolainen vuonna 1981 perustettu urheiluseura. OVO kilpailee lähinnä joukkuevoimistelussa ja rytmisessä kilpavoimistelussa, minkä lisäksi seura järjestää harrastelijavoimistelijatunteja lähes tuhannelle jäsenelle. Lähes 160 tyttöä osallistuu kilpailuihin. Päävalmentajana toimii Anneli Laine-Näätänen. Vuoteen 1995 saakka seura käytti nimeä Olarin Naisvoimistelijat ry (ONV).


title: Olarin Voimistelijat

text: Vuonna 2017 joukkuevoimistelun SM-sarjoissa seuraa edustaa useita joukkueita: yli 16-vuotiaissa edustusjoukkue OVO Team sekä OVO Team Esport, 14–16-vuotiaissa OVO Junior Team ja OVO Junior Team Esport, 12–14-vuotiaissa Team Atomit, Atomit04 ja Atomit 05. Kilpasarjassa kisaavat joukkueet ovat yli 16-vuotiaissa OVO Kilpa Team, 16–20-vuotiaissa OVO Kilpa Esport, 14–16-vuotiaissa OVO Kilpa junior ja Kilpa-Indiumit sekä 12-14-vuotiaissa Kilpa-Atomit ja Atomit K. 10–12-vuotiaiden sarjassa kilpailevat Team Ionit, Ionit06, Ionit K ja Ionit N. Myös tätä nuorempien joukkueita seurassa on useita. Olarin Voimistelijoiden yksilöt ja joukkueet kilpailevat kansainvälisellä ja kansallisella tasolla myös rytmisessä voimistelussa.


title: Olarin Voimistelijat

text: Olarin Voimistelijoiden joukkueet ovat voittaneet paljon joukkuevoimistelukilpailuja Suomessa ja ulkomailla. Maailmanmestaruudesta on mitelty 18 kertaa, joista seitsemän on mennyt OVO:n nimiin. Dynamot-joukkue on voittanut joukkuevoimistelun maailmanmestaruuden vuosina 2002, 2003, 2004 ja 2006 ja Deltat-joukkue vuonna 2008 ja 2009. Vuonna 2010 kultamitaliputki sai jatkoa nuoren Fotonit-joukkueen voittaessa yllättäen kultaa. Dynamoilla on myös pronssimitali vuodelta 2001 ja Elektroneilla hopea vuodelta 2003. Vuonna 2011 OVO:on perustettiin uusi edustusjoukkue OVO Team, joka oli paras suomalainen joukkue kyseisen vuoden MM-kisoissa 4. sijallaan. OVO Team edusti Suomea myös vuoden 2012 MM-kisoissa, jossa joukkue oli Reija Wäreen koreografialla viides ja jälleen paras suomalaisjoukkue. Vuoden 2013 MM-kotikisoissa OVO Teamin tavoitteena oli kuitenkin jälleen maailmanmestaruus. Niukimalla mahdollisella erolla (0,05 pistettä) OVO Team jäi lopulta hopealle, mutta palautti kuitenkin Suomen jälleen mitalikantaan kolmen vuoden tauon jälkeen. Vuonna 2017 maailmanmestaruuskisat järjestettiin Helsingissä ja OVO Team sai pronssia.


title: Olarin Voimistelijat

text: OVO on voittanut neljä kertaa myös junioreiden maailmanmestaruuskilpailut. Joukkueet ovat olleet Deltat (2005), Alfat (2006), Ampeerit (2007) sekä viimeisimpänä Fotonit (2008). Vuonna 2009 OVO:lla ei ollut edustusta junioreiden MM-kilpailuissa, mutta vuonna 2010 se sai kaksi edustajaa kisoihin: Fosforit ja Molekyylit. Tälläkään kertaa voitto ei jäänt kauas Fosforeiden voimistellessa hopealle Molekyylien ottaessa kuudennen sijan. Vuonna 2011 Fosforit olivat taas Suomen paras juniorijoukkue ja sijoittuivat 5:nneksi junioreiden MM-kisoissa. Vuonna 2012 paras suomalainen juniorijoukkue oli niin ikään OVO:sta. OVO Junior Team Magneetit voimistelivat viidensiksi. Vuonna 2013 OVO:n uusi junioreiden edustusjoukkue OVO Junior Team palautti OVO:n ja Suomen mitalikantaan junioreissa saavuttaen upeasti pronssia. Vuonna 2014 OVO Junior Team saavutti jälleen pronssia. Vuoden 2016 maailmanmestaruuskisoissa OVO Junior Team voitti hopeaa samoin kuin vuoden 2017 maailmanmestaruuskisoissa Helsingissä. OVO Junior Team on myös Euroopan mestari vuonna 2017 ja Suomen mestari 2018. Olarin Voimistelijat palkittiin vuoden 2008 Urheilugaalassa Urheiluseura-Uunolla.


title: Olarin Voimistelijat

text: Olarin Voimistelijat ovat pärjänneet hyvin myös rytmisessä voimistelussa. Ksenia Akkonen ja Johanna Vikkula ovat edustaneet Suomea EM- ja MM-kilpailuissa. OVO:n voimistelijat ovat osallistuneet myös maailmancupin osakilpailuihin rytmisen voimistelun joukkuekisassa. Rytmisessä voimistelussa seuraa edustavat muun muassa Rebecca Gergalo sekä Aurora Arvelo, joka pääsi nuorten olympialaisiin 2018.


title: Olarin Voimistelijat

text: Olarin Voimistelijoiden päävalmentaja on Anneli Laine-Näätänen.


title: Tapio Kare

text: Tapio Ilkka Kare (s. 4. toukokuuta 1934 Helsinki) on suomalainen entinen nykyaikainen viisiottelija ja miekkailija.


title: Tapio Kare

text: Ammatiltaan Kare oli upseeri ja jäi eläkkeelle vuonna 1982 majurina 2. ErVK:sta.


title: Joukkuevoimistelu

text: Joukkuevoimistelu (JV) on suomalaisesta naisvoimistelusta kehittynyt urheilulaji. Joukkuevoimistelulla on myös yhtäläisyyksiä rytmisen voimistelun kanssa. Joukkuevoimistelun kilpailuohjelma on musiikkiin sommiteltu taiteellinen ja urheilullinen kokonaisuus, johon sisältyy erilaisia vaadittavia liikkeitä kuten vartalonliikkeitä, tasapainoja, hyppyjä ja niiden yhdistelmiä. Pakollisten vaikeusosien lisäksi kokonaisuuden sitovat yhteen jatkuva, virtaava liike sekä ohjelman tunnelma tai teema, jota liikekieli, musiikki ja ohjelman taiteelliset liike-elementit ilmentävät. Kokonaisuuden kruunaavat eläytyminen ja ilmaisu.


title: Joukkuevoimistelu

text: Joukkuevoimistelun kilpailujoukkue koostuu kilpailusarjasta riippuen noin 6–12 voimistelijasta, jotka suorittavat noin 2–3 minuuttia kestävän kilpailuohjelman. Ohjelmassa tulee sarjasta riippuen olla erilainen määrä monipuolisia vartalonliikkeitä, tasapainoja, hyppyjä ja niiden yhdistelmiä. Kilpailualue on 13 × 13 metriä, ja sitä kuuluu käyttää ohjelman aikana vaihtelevasti.


title: Joukkuevoimistelu

text: Lajin juuret löytyvät Suomesta, mutta oksat ovat levittäytyneet ympäri maailmaa – naisvoimistelusta on kasvanut vaativaa ja elämyksellistä kansainvälistä huippu-urheilua. Joukkuevoimistelussa on kilpailtu MM-tasolla vuodesta 2000 lähtien, ja Kansainvälinen Joukkuevoimisteluliitto IFAGG perustettiin vuonna 2003. Myös Suomessa lajin suosio on kokenut hurjan kasvun, ja joukkuevoimistelu on kivunnut harrastajamäärältään Voimisteluliiton kilpailulajeista suurimmaksi. Voimisteluliiton tilaston mukaan 95 seurassa Suomessa harrastetaan joukkuevoimistelua (v. 2017) ja lajin harrastajia Suomessa on noin 14 500 (joista lisenssin ostaneita n. 7 700).


title: Joukkuevoimistelu

text: Joukkuevoimistelussa kilpaillaan eri ikä- ja tasosarjoissa. Lapsisarjoiksi lasketaan 8–10-, 10–12-, ja 12–14-vuotiaiden sarjat. Alle 12-vuotiaat kilpailevat yhdellä sarjatasolla, eli ikäluokittain 8–10-vuotiaiden ja 10–12-vuotiaiden sarjoissa. Yli 12-vuotiaat joukkuevoimistelijat sitä vastoin kilpailvat kolmella eri sarjatasolla: SM-sarjassa, kilpasarjassa ja harrastesarjassa. Joukkueet saavat valita itse millä sarjatasolla kilpailevat. SM-sarjojen valtakunnallisilla kilpailuilla on suomenmestaruusarvo, ja sarjassa kilpaillaan ikäluokittain 12–14-vuotiaissa, junioreissa (14–16-vuotiaat) ja naisten sarjassa (yli 16-vuotiaat). Kilpasarjoissa kilpaillaan ikäluokittain 12–14-, 14–16-, 16–20- ja yli 18-vuotiaiden (naiset) sarjoissa. Harrastesarjoissa kilpaillaan ikäluokittain 12–14-, 14–16- ja yli 16-vuotiaissa.


title: Joukkuevoimistelu

text:
Joukkuevoimistelussa kilpaillaan Suomessa keväisin vapaaohjelmalla (eli ilman välinettä) ja syksyisin välineohjelmalla, joskin SM-sarjassa ei enää järjestetä välinekilpailuja yli 14-vuotiaille. Syksystä 2017 lähtien joukkueilla on 10-12-vuotiaiden sarjassa myös ollut mahdollisuus kilpailla valmiilla vapaaohjelmalla. Välinekaudella käytettävät välineet ovat:
Kansainvälisissä kilpailuissa ei kilpailla välineillä.


title: Joukkuevoimistelu

text: Kaikissa sarjoissa paitsi 8-10 sarjassa, tuomaristo kostuu kolmesta eri tuomaripaneelista. Yksi tuomaripaneeli arvioi ohjelman teknisen arvon (TV = technical value). Esimerkiksi 10-12-vuotiaiden sarjassa tämä tuomaristo tarkkailee sitä, että kaikki vaadittavat taito-osat löytyvät kilpailuohjelmasta (vartalon liikkeet, tasapainot, hypyt, käsiliikesarjat, askelsarjat ja hyppelyt, akrobatialiikkeet, liikkuvuusliikkeet). 10-12-vuotiaiden sarjassa maksimi TV-pisteet ovat 6.0. Toisen tuomariston tehtävä on arvioida ohjelman taiteellinen arvo (AV = artistic value). AV-pisteisiin vaikuttavat esim. joukkuevoimistelutekniikka, voimistelijoiden molemminpuolisuus, ohjelman sommittelu ja omaperäisyys, sekä ryhmän yhtenäisyys. 10-12 –vuotiaiden sarjassa maksimi AV-pisteet ovat 4.0. Kolmas tuomaripaneeli arvioi suoritusta (EXE = execution). Tämä tuomaristo tekee vähennyksiä virheistä joita huomataan, esim. puutteliset ojennukset, huono ryhti, kaatumiset ja tasapainojen menetykset. 10-12 –vuotiaiden sarjassa suorituksen maksimipisteet ovat 10.0. Maksimipistemäärä kaikissa sarjoissa on 20. SM-sarjassa teknisistä pisteistä enimmäispisteet ovat 6, taiteellisista 4 ja suorituksesta 10. Kilpa- ja harrastesarjassa teknisten ja taiteellisten enimmäispisteet ovat 5. 8-10-vuotiaiden sarjassa on kaksi eri tuomaripaneelia: (1) sommittelu; ja (2) suoritus ja ilmaisullisuus.


title: Joukkuevoimistelu

text: 8–10-vuotiaiden, 10–12-vuotiaiden ja 12–14-vuotiaiden kilpa- ja harrastesarjojen tulokset ilmoitetaan kategorioina, joita on 10. Ensimmäinen kategoria on korkein ja kymmenes alin. Joukkueen sijoittuminen kategoriaan määräytyy tuomariston antamien pisteiden perusteella, ja 10–12-vuotiaiden sarjassa sekä 12–14-vuotiaiden kilpasarjassa kategorioihin 1 ja 2 sijoittuneiden joukkueiden pisteet ilmoitetaan. (Ennen vuotta 2016 tulokset 10-12-vuotiaiden sarjassa ilmoitettiin aina kategorioina. 12-14 -vuotiaiden kilpasarjassa oli silloin käytössä kirjainkategoriat). Nykyiset pisterajat kategorioille ovat: 12–14-vuotiaiden SM-sarjassa ja kaikissa yli 14-vuotiaiden sarjoissa tulokset ilmoitetaan pisteinä. Myös kansainvälisissä kilpailuissa tulokset ilmoitetaan aina pisteinä.


title: Joukkuevoimistelu

text: Kotimaisten kilpailuiden tulokset julkaistaan useimmiten Kisapalvelu-sivustolla.


title: Joukkuevoimistelu

text: Joukkuevoimisteluohjelmissa esiintyy usein seuraavanlaisia liikkeitä: Vaadittavat liikkeet vaihtelevat eri ikä- ja sarjatasoissa. Niin kutsutut B-osat (esim. taivuttavat hypyt) ovat haastavampi ja näitä vaaditaan esim. korkeammissa ikäluokan SM-ohjelmissa. On myös olemassa kiellettyjä liikkeitä, jotka myös riippuvat ikäsarjoista. Esim. nostot ovat kiellettyjä 10-12 v. sarjassa.


title: Joukkuevoimistelu

text: Voimisteluliitto järjestää valmennusleirejä usealla eri tasolla: (a) kansalliset valmennusringit (maajoukkue, SM- ja talentringit, yläkoululeiritys sekä kohti SM-sarjaa leirit); (b) aluevalmennusringit, sekä (c) kilpa- ja harrasteringit. Voimisteluliiton valmennusjärjestelmään kuuluminen on vaatimus mikäli haluaa edustaa Suomea joukkuevoimistelussa kansainvälisesti.


title: Joukkuevoimistelu

text: Joukkuevoimistelussa kilpaillaan kansallisesti ja kansainvälisesti. Suomessa järjestetään esim. seura cup -kilpailuja, kaupunki cup -kilpailuja sekä mestaruuskilpailuja. Vuoden tärkeimmät kotimaiset kilpailut ovat:


title: Joukkuevoimistelu

text: Voimisteluliitto on ilmoittanut, että vuonna 2019 10-12-vuotiaiden mestaruuskilpailut poistuvat kilpailuohjelmasta.


title: Joukkuevoimistelu

text: Kansainväliset kilpailut jaetaan A-luokan ja B-luokan kilpailuihin. A-luokan kilpailuihin kuulevat MM-kisat, World Cup –kilpailut (naiset) ja Challenge Cup –kilpailut (juniorit). Voimisteluliitto päättää Suomen edustuksesta kansainvälisissä A-luokan kilpailuissa sekä A-luokan kilpailuiden yhteydessä järjestettävissä B-luokan kilpailuissa (joissa usein on mukana lasten sarjoja). Useimmat kotimaan kilpailut ovat yksipäiväisä, mutta kansainvälisissä kilpailuissa on aina alkusarja ja finaali. Kotimaisissa kisoissa esim. SM- ja yli 12-vuotiaiden mestaruuskilpailut ovat kaksiosaisia.


title: Joukkuevoimistelu

text: Tuloksia joukkuevoimistelun arvokisoista löytyy sivulla Joukkuevoimistelun arvokisat.


title: Joukkuevoimistelu

text: Suomi on maailman menestynein maa joukkuevoimistelussa. MM-kullasta on mitelty 19 kertaa vuodesta 2000 lähtien, ja Suomi on voittanut peräti kymmenen kertaa kirkkaimman mitalin. Ilman mitalia Suomi on jäänyt ainoastaan neljä kertaa: vuosina 2007, 2011, 2012 ja 2014. Olarin Voimistelijoiden Dynamot-joukkue on menestynein suomalainen joukkue neljällä maailmanmestaruudella. Maailmanmestaruudet joukkue saavutti vuosina 2002, 2003, 2004 ja 2006 sekä pronssia vuonna 2001. Saman seuran Deltat on voittanut maailmanmestaruuden kahdesti: vuosina 2008 ja 2009. Myös Olarin Voimistelijoiden Fotonit voitti maailmanmestaruuden vuonna 2010. Tampereen Voimistelijoiden Minetit voitti maailmanmestaruuden vuosina 2015 ja 2017. Joukkuevoimistelun historian kautta aikain ensimmäisen maailmanmestaruuden vei Campuksen koonto Jyväskylästä, ja Lahjan Tyttöjen Pantterit sai pronssia. Hopeaa Suomi on saavuttanut kuutena vuonna: 2001 Lahjan Tyttöjen Pantterit, 2003 Olarin Voimistelijoiden Elektronit, 2005 Vantaan Voimisteluseuran Frida, 2013 Olarin Voimistelijoiden OVO Team, 2016 Tampereen Voimistelijoiden Minetit ja 2018 Tampereen Sisun Minetit. Lisäksi MM-kilpailuissa Suomea on ollut edustamassa joukkueita muun muassa seuroista Tapiolan Voimistelijat, Seinäjoen Voimistelijat, Järvenpään Voimistelijat, Jyväskylän Naisvoimistelijat ja Turun Pyrkivä. Olarin voimistelijoiden maailmanmestaruuksien taustalla ovat olleet valmentaja Anneli Laine-Näätänen, sekä koreografi Antton Laine. Minettien menestyksestä on puolestaan vastannut valmentajat Titta Heikkilä ja Teija Kukkala sekä koreografina Antton Laine.


title: Joukkuevoimistelu

text: Suomi on voittanut maailmanmestaruuden myös junioreiden sarjassa vuosina 2005, 2006, 2007 ja 2008. Kaikki voitot ovat menneet Olarin Voimistelijoiden joukkueille (Deltat, Alfat, Ampeerit, Fotonit). Vuonna 2007 Vantaan Voimisteluseuran Tiklit täydensi Ampeerien voittoa pronssilla. Vuosina 2009–2015 venäläiset ovat dominoineet junioreiden MM-kisoja ottaen joka vuosi kultaa. 2009 Suomi jäi ensi kertaa kokonaan mitaleitta, 2010 OVO:n Fosforit saavutti hopeasijan, 2011 ja 2012 Suomi jäi taas niukasti mitalien ulkopuolelle, mutta 2013 Tampereen Voimistelijoiden Team Minetit sekä OVO Junior Team palauttivat Suomen mitalikantaan hopea- ja pronssisijoilla. Vuonna 2014 Suomi otti jälleen junioreissa hopea- ja pronssimitalit Minettien ja OVO Junior Teamin voimin. Vuonna 2015 Minettien juniorijoukkue oli hopeasijalla ja vuonna 2016 OVO Junior Team otti hopeaa ja Minetit Junior pronssia. Vuonna 2017 Suomi nappasi upeasti kaksoisvoiton kun Tampereen Voimistelijoiden, Tapanilan Erän ja Coco Sportin yhteistyöjoukkue Minetit Elite voitti kultaa ja Olarin Voimistelijoiden Ovo Junior Team sijoittui hopealle. 2018 Tampereen Sisun Minetit Junior sijoittui hopealle Venäjän viedessä voiton.


title: Joukkuevoimistelu

text: Joukkuevoimistelun ensimmäiset EM-kilpailut järjestettiin helmikuussa 2016 Tartossa, Virossa. Naisten sarjan voitti suomalainen Tampereen Voimistelijoiden Minetit. Olarin voimistelijoiden OVO Team sijoittui samassa sarjassa neljänneksi. Juniorien sarjassa voiton vei Venäjän Victoria, toisena Suomi Tampereen Voimistelijoiden Minetit Junior -joukkueella. Olarin Voimistelijoiden OVO Junior Team sijoittui neljännelle sijalle.


title: Metallitotuus

text: Metallitotuus on Teräsbetonin esikoisalbumi. Se on julkaistu huhtikuussa 2005. Levyllä lauletaan sankaruudesta ja mystiikasta. Levyltä on julkaistu neljä singleä: ”Taivas lyö tulta”, ”Orjatar”, ”Vahva kuin metalli” ja ”Metallisydän” (vain internetistä ostettavana). Levyltä löytyy myös kaksi hidasta kappaletta, ”Metallisydän” ja ”Maljanne nostakaa”. Levy oli julkaisunsa jälkeen 29 viikkoa peräkkäin Suomen virallisella albumilistalla.


title: Metallitotuus

text: Levy sai Emma-gaalassa "Metalli-albumi" -palkinnon vuonna 2005.


title: Frank Marino

text: Frank Marino (s. 20. marraskuuta 1954, Montreal) on kanadalainen rock-kitaristi.


title: Frank Marino

text: Marino ajautui sisarustensa vaikutuksesta hippikulttuurin asennemaailman pariin ja käyttämään huumausaineita kymmenvuotiaana. Hänestä tulikin yksi 1960-luvun huumekulttuurin uhreista, kun LSD-yliannostus vei hänet 13-vuotiaana sairaalaan ja sieltä mielisairaalahoitoon. Paetakseen ahdistavaa ympäristöä, Marino valitsi kitaran ja musiikin ja opetteli kitaransoittoa itseopiskellen korvakuulolta. Marino oli alkanut soittaa rumpuja jo viisivuotiaana, ihanteinaan Buddy Richin ja Elvin Jonesin kaltaiset jazz-rumpalit. Muutamien kuukausien hoitojakson jälkeen Marino onnistui pääsemään pois laitoshoidosta ja keskittyi muusikon uran luomiseen.


title: Frank Marino

text: Muiden aikalaistensa tavoin Frank kuunteli Jimi Hendrixiä, joka oli Marinon uran alkuvuosina lähes yksinomainen musiikillisten vaikutteiden antaja. Suurimman vaikutuksen Marinoon on kuitenkin tehnyt Quicksilver Messenger Service ja yhtyeen kitaristi John Cipollina. Muita vaikutteita tarjosivat muun muassa yhtyeet The Beatles, The Doors, Santana ja Johnny Winter sekä useat jazzmuusikot, kuten Miles Davis, John Coltrane ja Tony Bennett. Marino oli varhaisessa vaiheessa hyvin kiinnostunut myös elokuvamusiikista. Debyyttialbuminsa "Maxoom" (1973) nauhoitukset hän aloitti jo 16-vuotiaana vuonna 1972.


title: Frank Marino

text: Marino perusti Mahogany Rush -yhtyeen Montrealissa vuonna 1970 yhdessä basisti Paul Harwoodin ja rumpali Jimmy Auyobin kanssa. Yhtye konsertoi laajalti Yhdysvalloissa, Englannissa ja Japanissa palaten esiintymään Kanadaan suurien kiertueiden välillä. Skandinaviassa ja Suomessa yhtye esiintyi ensimmäistä kertaa 1980-luvun alussa Oulussa Kuusrockissa ja sen jälkeen Helsingin Messukeskuksessa ja Kulttuuritalossa. Vuoden 1990 "From The Hip" -albumin jälkeen vuonna 1993 Marino lopetti useiksi vuosiksi aktiiviset kiertueet ja levytykset keskittyen muun muassa studiotyöskentelyyn perustamassaan levytysstudiossa sekä perheeseensä.


title: Frank Marino

text: Frank Marino ei omien sanojensa mukaan pidä itseään ensisijaisesti kitaristina, vaan muusikkona, joka on valinnut soittimekseen ja ilmaisuvälineekseen kitaran. Hänen kitaransoittotyyliään on usein verrattu Jimi Hendrixin soittotyyliin, koska Marino oli ensimmäisiä Hendrixin esittämään psykedeeliseen musiikkiin suuntautuneita muusikkoja ja kitaristeja, joka voimallisesti hyödynsi tätä kitaratyyliä omassa soitossaan. Marino sai osakseen usein myös ilkeämielistä kritiikkiä, kuten uran alkuajan musiikkilehdistössä esiintyneet tekaistut väitteet, joiden mukaan Marino olisi väittänyt olevansa Jimi Hendrixin reinkarnaatio. Huolimatta vahvoista Hendrix -vaikutteista Marino on luonut oman selkeästi tunnistettavan soittotyylin ja soundin, ollen tyylillisesti etäämpänä Hendrixistä kuin monet hänen jälkeensä tulleet kitaristit.


title: Frank Marino

text: Frank Marino ei ole laajalti tunnettu ja esillä musiikkimediassa, mutta Secondhand Smoke -tribuuttilevyn mukaan monet nykyisin nimekkäät kitaristit, kuten Steve Vai, Steve Lukather, Zakk Wylde, Marty Friedman, Vinnie Moore, Shawn Lane, Paul Gilbert, George Lynch, Jennifer Batten, Ronnie Montrose ja Randy Hansen ovat maininneet hänet esikuvakseen. Osa edellämainituista artisteista myös esittää Marinon kappaleita kyseisellä tribuuttilevyllä.


title: Frank Marino

text: Marino ei ole koskaan ollut radioiden suosima artisti, joskin hänellä on ollut myös Billboard-listasijoituksia. Radiosoiton vähyyden eräs mahdollinen selitys on Marinon kappaleiden pituus: Marino ei ole kirjoittanut perinteisiä noin kolmen minuutin kappaleita. Sen sijaan hän on menestynyt konserttilavoilla ja musiikinharrastajien kulttisuosikkina. Todellisen motivaationsa musiikin tekemiseen Marino on aina saanut kannattajiltaan, joita hän on halunnut miellyttää levy-yhtiöiden kaupallisten tavoitteiden sijaan.


title: Vodkamartini

text: Vodkamartini on cocktail, joka valmistetaan sekoittamalla vodkaa ja kuivaa vermuttia, ja tarjotaan cocktail-lasissa oliivin tai sitruunankuorenpalan kanssa.


title: Vodkamartini

text: Elokuvien James Bond tilasi vodkamartininsa aina ”ravistettuna, ei sekoitettuna”. Hänen erityismieltymyksensä vodkamartiniin johtui pääosin siitä, että Smirnoff-tislaamo omisti elokuviin tuotesijoitteluoikeuden. Elokuvassa Kuolema saa odottaa (2002) Bond vaihtoi vodkamerkkinsä Absolut Vodkasta Finlandia Vodkaan. Ian Flemingin romaaneissa Bond joi nimeltä mainitsematonta venäläistä tai puolalaista vodkaa.


title: Julkisivu

text: Julkisivu on rakennuksen ulkopinta, jonka muodostavat yleensä ulkoseinät. Julkisivu on oleellinen rakennussuunnittelussa, sillä sen tyyli pitkälti määrittää rakennuksen luonteen.


title: Julkisivu

text: Julkisivujen ulkohahmoa ja esimerkiksi värejä säädellään nykyisin yleensä alueittain erilaisilla rakennusmääräyksillä ja asemakaavalla. Samaten rakentamismääräyksissä asetetaan rajoituksia julkisivun teknisten ominaisuuksien, esimerkiksi palonkeston suhteen. Rakennustaiteellisesti tai kulttuurihistoriallisesti merkittäviä julkisivuja voidaan suojella laeilla.


title: Julkisivu

text: Fasadi (ranskan sanasta "façade" ’etusivu, kasvot’) on lähinnä rakennuksen pääsisäänkäynnin puoleinen julkisivu, mutta sillä voidaan tarkoittaa myös muuta, erityisesti koristeellista rakennuksen julkisivua tai sen osaa.


title: Michael Schilkin

text: Michael Schilkin (19. toukokuuta 1900 Trubino, Venäjä – 3. toukokuuta 1962 Helsinki) oli venäläissyntyinen keraamikko, joka työskenteli Arabian taideosastolla vuodesta 1935 alkaen kuolemaansa asti. Schilkin syntyi Trubinossa, mutta asui Torzokissa ja toimi räätälinkisällinä Pietarissa.


title: Michael Schilkin

text: Venäjän vallankumouksen jälkeen Schilkin oli rautatieasemalla konttoristina Pietarissa (Petrogradissa). Vuonna 1921 hän oli erään paikallisen pursiseuran kanssa purjehtimassa Laatokalla. Vene joutui vahingossa Suomen puolelle, jossa rajavartiolaitos pidätti purjehtijat. Kuulustelujen jälkeen Schilkin muutti Mikkeliin jossa toimi renkinä maatalossa. Ollessaan töissä eräällä huvijahdilla hän pääsi Helsinkiin, jossa toimi kivenhakkaajana. Opiskeltuaan Helsingissä Taideteollisuuskoulussa hän teki Arabialla etenkin eläimiä kuvaavia pienoisveistoksia, joissa tavoitti taitavasti eläimen liikkeen ja tyypillisen asennon. Schilkin sai Suomen kansalaisuuden vuonna 1937 Wäinö Aaltosen avulla.


title: Michael Schilkin

text: Schilkin kokeili erilaisia värilasitteita ja materiaaleja. Hän käytti rohkeasti väriä ja teki veistoksia muun muassa šamotista ja kivitavarasta. Schilkin sai Arabialle tekemistään töistä kultamitalin Pariisin maailmannäyttelyssä 1937. Vuonna 1958 hänet palkittiin Pro Finlandia -mitalilla.


title: Michael Schilkin

text: Schilkin on haudattu Helsingin ortodoksiselle hautausmaalle.


title: Michael Schilkin

text: Schilkinin suurikokoisia töitä ovat keramiikkalaatoista muodostuvat reliefit muun muassa Helsingin kauppakorkeakoulun, Karjaan yhteiskoulun ja Arabian tehtaiden ulkoseinissä. Hänen teoksia ovat myös reliefit ja lasityöt Helsingfors Segelsällskapetin klubirakennukseen Liuskasaarelle. Teokset syntyivät yhteistyössä Björn Landströmin kanssa, jonka maalaukset koristavat saman rakennuksen sisätiloja.


title: Huddingen kunta

text: Huddingen kunta () on Tukholman läänissä sijaitseva Ruotsin kunta. Maakuntajaossa se kuuluu Södermanlandiin. Kunnan keskustaajama on Huddinge.


title: Huddingen kunta

text: Kunnan maapinta-ala on 131,03 neliökilometriä (1.1.2016) ja asukasluku 105 311 henkeä (31.12.2015).


title: Huddingen kunta

text: Huddingen naapurikuntia ovat Tukholma, Tyresö, Haninge, Botkyrka ja Ekerö.


title: Huddingen kunta

text: Kunta sijaitsee aivan Tukholman eteläpuolella, ja asukasluvultaan se onkin läänin toiseksi suurin kunta heti Tukholman jälkeen. Vaikka kunnassa on paljon asukkaita, niin sen pinta-alasta yli puolet on silti rakentamatonta aluetta, kuten metsiä ja järviä.


title: Huddingen kunta

text: Huddingen Ågestassa sijaitsi Ruotsin ensimmäinen kaupallinen ydinvoimala, joka suljettiin vuonna 1974.


title: Huddingen kunta

text: Huddingen ystävyyskunta Suomessa on Vantaa.


title: Huddingen kunta

text: Vuonna 2007 kunnassa oli 4,43 km² peltoa, joten saman ajankohdan maapinta-alaan vertaamalla saadaan peltojen osuudeksi 3,4 prosenttia kunnan maapinta-alasta.


title: Huddingen kunta

text: Huddinge on yksi niistä harvoista kunnista Ruotsissa, joiden rajat eivät ole mainittavasti muuttuneet 1900-luvun mittavissa kuntauudistuksissa. Kunnan nykyinen alue vastaa vanhaa Huddingen pitäjää, joka kuului yhdessä Grödingen, Botkyrkan, Salemin, Nackan ja Erstavikin, Brännkyrkan ja Sicklaön kanssa Svartlösan kihlakuntaan. Kuntaa ei ole jaettu tai liitetty muihin kuntiin, vaikka pieniä rajansiirtoja naapurikuntien kanssa onkin tehty.


title: Huddingen kunta

text: Huddingessa on sijainnut joitakin taajaväkisiä yhdyskuntia:


title: Huddingen kunta

text: Vuonna 1947 neljä viimeksi mainittua yhdistettiin vuonna 1924 muodostettiin Huddingen taajaväkiseen yhdyskuntaan. Se lakkautettiin vuoden 1952 lopussa. Huddinge oli hallinnollinen taajama nykyaikaisen taajamakäsitteen muotoilemiseen asti vuonna 1950 ja keskustaajama on siitä lähtien katsottu kasvaneeksi yhteen Tukholman taajaman kanssa. Huddingen maalaiskunta muodostettiin nykyiseksi Huddingen kunnaksi vuonna 1971.


title: Huddingen kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 2 908 Suomessa syntynyttä, mikä vastasi 3,0 prosenttia kunnan väestöstä.


title: Huddingen kunta

text: Vielä vanhempien vuoden 1984 lopun tietojen mukaan 16,4 prosenttia kunnan asukkaista oli ulkomailla syntyneitä. Tuolloin kunnassa asui 4 660 Suomessa syntynyttä, mikä vastasi 6,7 prosenttia kunnan väestöstä.


title: Huddingen kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 207 523 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 50 000 kruunua.


title: Huddingen kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Huddingen kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Huddingen kunta

text: Kunnassa on 4 taajamaa, joiden osuus kunnan väestöstä vuoden 2010 lopussa oli 99,2 prosenttia. Taajamien ulkopuolella asui tuolloin 771 asukasta. Seuraavassa on lueteltu kunnan alueella sijaitsevat taajamat väkilukuineen:


title: Huddingen kunta

text: Kunnan keskustaajama on lihavoitu. Asteriskilla (*) merkityt taajamat kuuluvat tähän kuntaan vain osittain, ja edellä on merkitty kunkin taajaman tähän kuntaan kuuluvan osan väestö. Koko Tukholman taajamassa on 1 372 565 asukasta, ja se kuuluu osittain myös Botkyrkan kuntaan, Danderydin kuntaan, Haningen kuntaan, Järfällan kuntaan, Nackan kuntaan, Sollentunan kuntaan, Solnan kuntaan, Sundbybergin kuntaan, Tukholman kuntaan ja Tyresön kuntaan. Koko Östorp och Ådranin taajamassa on 244, ja se kuuluu osittain myös Haningen kuntaan.


title: Huddingen kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Huddingen kunta

text: Flemingsberg on sittemmin kasvanut yhteen Tukholman taajaman kanssa.


title: Huddingen kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Huddingen kunta

text: Asteriski (*) tarkoittaa, että pientaajama kuuluu osittain toiseenkin kuntaan. Dåntorp kuuluu osin myös Haningen kuntaan.


title: Huddingen kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Huddingen kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Kunnallisvaaleissa Huddingen kunta on jaettu seuraaviin vaalipiireihin:


title: Huddingen kunta

text: Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Huddingen kunnanvaltuustossa vuodesta 1973 lähtien.Vuodesta 2016 alkaen kunta on jaettu seuraaviin piireihin:


title: Huddingen kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Huddingen kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Bettles

text: Bettles on pieni kaupunki Alaskassa. Vuoden väestönlaskennassa siellä asui 43 ihmistä. Näistä 76,74 % oli etnisesti valkoisia ja 18,60 % Amerikan alkuperäiskansoihin kuuluvia.


title: Toini Muona

text: Toini Irene Muona (19. marraskuuta 1904 Helsinki – 23. kesäkuuta 1987 Helsinki) oli suomalainen keraamikko.


title: Toini Muona

text: Muona kävi neljä luokkaa kansakoulua ja sen jälkeen Ylemmän käsityöläiskoulun. Sen jälkeen opiskeli Taideteollisuuskeskuskoulussa ja valmistui mallipiirustajaksi 1926, minkä jälkeen hän jatkoi vielä keramiikkaosastolla ja työskenteli Ateneumin keramiikkastudiossa vuoteen 1932. Vuonna 1931 hänet palkattiin Arabian tehtaalle, ja vuonna 1933 hänestä tuli sen tuoreen taideosaston taiteilija. Muona oli Arabian palveluksessa eläkkeelle jäämiseensä asti eli vuoteen 1970.


title: Toini Muona

text: Muona piti vuonna 1932 ensimmäisen näyttelynsä Taideteollisuusmuseossa Helsingissä. Vuodesta 1929 hän osallistui vuosittain Suomen Taideteollisuusyhdistyksen ja Ornamon järjestämiin taideteollisuusnäyttelyihin.


title: Toini Muona

text: 1940-luvulla Muona kuului suomalaisessa keramiikkataiteessa arvostettuihin taidekeraamikkoihin ja suunnannäyttäjiin. Hänen töitään oli Arabian taideosaston taiteilijoiden yhteisnäyttelyissä Pohjoismaissa. Hän piti yhteisnäyttelyn Birger Kaipiaisen kanssa 1944.


title: Toini Muona

text:
1960-luvulla Muonalla alkoi uusi luomiskausi, ja sen tuloksena muodot pelkistyivät. Hän teki suuria vateja, joissa oli geometrisia kuvioita. Hänen töitään oli näyttelyssä Arabian näyttelyhuoneistossa Helsingissä 1970 ja Alvar Aalto -museossa Jyväskylässä.
Muona suunnitteli myös tekstiilejä Atelier Vigilille ja lasia Riihimäen lasitehtaalle 1937 ja 1949 sekä Nuutajärven lasitehtaalle 1960-luvun alussa.


title: Toini Muona

text: Muonan muistonäyttely oli Arabian museon ja Taideteollisuusmuseon yhteistyönä Taideteollisuusmuseossa 1988. Muonan ja Gunnel Nymanin töitä oli esillä Taidekeskus Retretissä kesällä 2002.


title: Toini Muona

text: Toini Muonan mukaan nimetty katu sijaitsee Helsingissä Arabianrannassa.


title: Birger Kaipiainen

text: Birger Johannes Kaipiainen (1. heinäkuuta 1915 Pori – 18. heinäkuuta 1988 Helsinki) oli suomalainen muotoilija ja keraamikko. Häntä on kuvattu fantasiaan mieltyneeksi romantikoksi.


title: Birger Kaipiainen

text: Kaipiaisen töille tyypillisiä ovat tyylitellyt luontoaiheet, etenkin kuovi ja orvokki. Kaipiaisen tuotantoa leimasi nostalgia ja kaipuu kauniiseen maailmaan. Hänen tunnetuimpia tuotteitaan ovat Arabian toteuttama "Paratiisi-astiasto", suuri keramiikkahelmistä koottu reliefi "Kuovit sateessa", Orvokki-keramiikkalaatta sekä tapettisarja Pihlgren ja Ritola Oy:lle.


title: Birger Kaipiainen

text: Kaipiainen opiskeli Taideteollisuuskoulussa Arttu Brummerin oppilaana. Hän pääsi 1937 Arabian taiteilijaksi ja oli siinä tehtävässä lähes koko ikänsä. Nuorena sairastamansa polion vuoksi hän ei voinut käyttää dreijaa, ja sairauden sanotaan muutenkin herkistäneen hänen tyyliään. 1954 Kaipiainen siirtyi neljäksi vuodeksi Ruotsiin Rörstrandin taiteilijaksi, jolloin tuotannossa oli dramaattisia värejä ja surrealistisia aiheita. Rörstrandin aikana hän nousi kansainvälisesti tunnetuksi: hän muun muassa piti näyttelyn New Yorkissa 1955. Montrealin maailmannäyttelyyn 1967 rakennettu "Orvokkimeri" sijoitettiin ensin Tampereen yliopiston tiloihin, mutta se sai lopullisen sijoituspaikkansa Tampereen keskusvirastotalon valtuustosalista. Orvokit olivat jo sitä ennen näkyneet Kaipiaisen suunnittelemassa "Kiurujen yö" -tapetissa (1957), myöhemmin ne löysivät tiensä Arabian Paratiisi-astiastoon.


title: Birger Kaipiainen

text: Kaipiainen suunnitteli Arabialle myös seinävateja ja laattoja, muun muassa vuosilautasia. Kaipiainen oli Marimekon Armi Ratian ystävä ja aikalainen. Hänet palkittiin vuonna 1963 Pro Finlandia -mitalilla.Helsingin Arabianrannassa on ollut vuodesta 1998 asti Birger Kaipiaisen katu.


title: Analoginen reikä

text: Analogisella reiällä tarkoitetaan digitaalisen median toistoketjussa olevia kohtia, joissa on mahdollisuus tallentaa mediassa ilmentyvä tieto analogisesti kopiosuojaukset kiertäen. Toisin sanoen kopiosuojausta voidaan kiertää tallentamalla digitaalisesta sisällöstä tuotettu analoginen signaali (kuva, ääni) uudestaan digitaaliseen muotoon. Tämä tekniikka mahdollistaa erittäin tiukkojen kopiointisuojausten kierron, mutta heikentää samalla median laatua.


title: Analoginen reikä

text: Esimerkki tällaisesta reiästä on elokuvateatterin valkokankaalta tapahtuva videointi. Myös kopiosuojattua musiikkia voi tallentaa helposti kopiosuojauksista välittämättä vaikka ääninauhurilla.


title: Oiva Toikka

text: Oiva Toikka (s. 29. toukokuuta 1931 Viipuri) on suomalainen muotoilija ja keraamikko, joka tunnetaan ennen kaikkea lasisista linnuistaan.


title: Oiva Toikka

text: Oiva Toikan vanhemmat olivat maanviljelijä Juhana Toikka ja emäntä Ida Maria o.s. Savolainen. Toikka valmistui Taideteollisessa oppilaitoksesta keramiikan osastolta vuonna 1956 ja kuvaamataidonopettajaosastolta vuonna 1960.


title: Oiva Toikka

text: Toikka työskentelee Nuutajärven lasitehtaalla. Lintujen rinnalle syntynyt sarja lasisia linnunmunia sekä aina vuoden tuotannossa oleva, lasinen vuosikuutio. Käyttölasien osalta Toikka on suunnitellut muun muassa 1960-luvulla "Kastehelmi"- ja "Flora"-astiaston sekä 1970-luvulla "Pioni"- ja "Krouvi"-sarjan lasistot. Hän on suunnitellut myös kankaita Marimekolle.


title: Oiva Toikka

text: Toikka toimi vuosina 1956–1959 Arabia Oy:n muotoilijana, vuonna 1959 Taideteollisen oppilaitoksen opettajana ja sen jälkeen kuvaamataidonopettajana Sodankylässä vuosina 1959–1963. Hän on toiminut myös professorina Tukholmassa Konstfackskolanissa.


title: Oiva Toikka

text: Toikka on saanut Kaj Franck -palkinnon, Prinssi Eugen -mitalin ja Pro Finlandia -mitalin. Vuonna 2003 hänet valittiin Taideteollisen korkeakoulun kunniajäseneksi.


title: Oiva Toikka

text: Toikan puoliso oli lasitaiteilija Inkeri Toikka (1931–2009).


title: Brevig Mission

text: Brevig Mission on kaupunki Länsi-Alaskassa. Vuoden väestönlaskennassa siellä asui 276 asukasta. Näistä 90,58% edusti etnisesti Amerikan alkuperäiskansoja.


title: Honda CB 125

text: Honda CB 125 on japanilaisen Hondan valmistama kevytmoottoripyörä. Se on nelitahtinen ja kaksisylinterinen. CB 92:n seuraajaa valmistettiin vuosina 1970-1986. Erona edeltävään malliin CB 125:ssä oli kaksi kaasutinta.


title: Honda CB 125

text: 125-kuutioisen CB:n juuret ulottuvat 1950- ja 1960-luvuille. Suomeen mallia alettiin tuoda ilmeisesti vasta 1970-luvun alussa, tai ainakin sitä vanhemmat pyörät ovat Suomessa erittäin harvinaisia. CB saavutti suuren suosion nuorison keskuudessa, johtuen sen aikakaudelleen tyypillisestä urheilullisesta ulkonäöstä ja nelitahti-twin-moottorista. Ensimmäiset CB:t olivat malliltaan joko K3 tai K5, myöhemmin tulivat CB125 B6, CB125T ja viimeisenä CB125T Deluxe eli TD(C) ja TDE.CB:n valmistus hiipui tähän Deluxe-malliin, koska oli huomattavasti kannattavampaa valmistaa nuorisolle kaksitahtisia ja tehokkaita kevytmoottoripyöriä.


title: Honda CB 125

text: CB-malli on perinteisesti ollut herrasmiespyörä. Vaikka moottori onkin melko hyvin kiertävä twin, ei CB silti ole koskaan saavuttanut "rähinäpyörän" mainetta. Vuosikymmenien ajan CB onkin ollut enemmän matkamiesten suosiossa, jotka haluavat luotettavan kumppanin matkalleen. Honda on omistajiensa mukaan oikein pidettynä kestävä ja luotettava, eikä se ole erityisen suurikulutuksinen. Ajoasento on mukava: sopivan pysty, etteivät selkä ja ranteet kipeydy, muttei toisaalta enduromaisen pystykään, jolloin takapuoli puutuisi nopeasti. Tehot, joilla on myös oma merkityksensä matkantekoon, riittävät jopa jatkuvaan 100 km/h vauhdin pitoon ellei ole kova vastatuuli tai ylämäki. Vasta jatkuva 110 km/h ja hetkittäin runsas 120 km/h matkantaitto alkaa vaatia veronsa, ja muutaman kymmenen kilometrin jälkeen ei Honda enää vedäkään niin hyvin moottorin lämmönnousun takia.


title: Honda CB 125

text: Bensankulutukseltaan CB on maltillinen: Motorrad-lehti mittasi vuonna 1977 T-mallille keskikulutukseksi n. 4,6 l/100 km, mutta artikkelin alkuperäinen kirjoittaja ei koskaan ole saanut moista kulutuslukemaa CB:llään. Kaupunkiajossa toki tuon verran voi mennäkin, kun konetta vedätetään pienillä vaihteilla suurilla kierroksilla kaasu pohjassa. Matka-ajossa kulutus jäänee huomattavasti neljän ja puolen alle, enimmillään n. 3,5 l/100 km ja vähimmillään n. 2–2,5 l/100 km. Ajoon, jolla kyseiset lukemat on saatu, kuului jokunen kilometri kaupunkipyöritystä ja loput matka-ajoa, minimilukeman aikana ajettu pelkkää matkaa lähes pysähtymättä.


title: Honda CB 125

text: Ajo-ominaisuudet Hondassa ovat riittävät nopeuksille, joille se on suunniteltu. Runko on kestävä ja tukeva eikä notku kaarreajossakaan. Ensiasennusrenkaissa on kuulemma hyvä pito kovapintaisilla teillä liikuttaessa. CB 125:n jousitus on pyörän muihin ajo-ominaisuuksiin nähden lähes alimitoitettu. Etujousitus toimii nopeasti aina alle 80 km/h vauhdissa, mutta ajonopeuden noustessa tulee jousituksen hitaus esiin, ja rankassa kaarreajossa tuntuma heikentyy. Takana on pro-link-monojousitus, mutta valitettavasti jousi on jo vakiona melko löysä, eikä siinä ole minkäänlaisia säätömahdollisuuksia. Yksin ajettaessa takajousitus toimii täsmällisesti myös kaarreajossa, mutta viimeistään kahden hengen kuormalla ajettaessa jousi antautuu ja tien epätasaisuudet välittyvät armottomasti kuljettajaan ja matkustajaan. Nämäkin ovat korjattavissa olevia asioita, joten kannattava sijoitus on hankkia taakse hieman jäykempi jousi tai ainakin sellainen, jossa on edes jonkinlaiset säätömahdollisuudet.


title: Honda CB 125

text: Moottorina CB:ssä on ilmajäähdytteinen, 124-kuutioinen kaksisylinterinen rivimoottori, joka kehittää tehoja jopa 17,5 DIN hv / 11500 rpm, mikä on 80-luvun nelitahtikoneelle varsin kunnioitettava luku. Vielä tänäkin päivänä CB on tehokkain nelitahtipiikki, mitä Suomesta vakiokuntoisena löytyy. Nelitahtisuuden vuoksi moottorissa on mukavan laaja käyttöalue sekä alhainen bensankulutus. Koska CB:ssä on tehoja yli nykyään sallitun 11 kW, täytyy kuristamattomat pyörät käyttää kuristettavana, jotta niitä saisi laillisesti A1-kortilla ajaa.


title: Honda CB 125

text: Kuristettuna CB todella tuntuu kuristetulta, olkoonkin että vain 2 kW puuttuu. Kiihtyvyys on paljon laiskempaa kuin ennen, eikä nopeutta kerry niin paljoa kuin vakiotehoissa. Silti A1-tehoisenkin kanssa elää, sillä luonne ei kovin radikaalisti muutu, vähän laiskemmaksi vain.


title: Honda CB 125

text: CB on voimakas pyörä täysitehoisena. Kiihtyvyys on nelitahtipiikkien huippuluokkaa: 0–100 km/h vie 13–13,9 sekuntia lehtien mukaan. 0–50 km/h kuluu n. 4 s. Paikaltaan lähdettäessä huomaa CB:stä puuttuvan kiihdytyspumpulliset kaasuttimet sekä sen, että kyseessä ei ole mikään matalavireinen peli. Nollasta liikkeelle lähdössä kierroksia tarvitaan n. 4000 rpm, jotta lähtö voi tapahtua sujuvasti, sekä pienen kytkimen luistatuksen. Mutta kunhan liikkeelle on päästy, CB vetää puhtaasti heti 2000 kierroksen käyntinopeudesta lähtien jopa vitosvaihteella. Kiihdytyksessä pyörä kelaa vauhtia 80 km/h asti todella pirteästi, sen jälkeen kiihtyvyys hidastuu jonkin verran, mutta edelleen nelitahdeille kiitettävän hyvin aina runsaaseen 105–110 km/h asti, jolloin kiihtyvyys käytännössä loppuu lähes kokonaan. Siitä eteenpäin pyörä kiihtyy maltillisesti aina huippunopeuteensa 125–130 km/h.


title: Honda CB 125

text: Nelitahtikone ei ole hurjan tehokas, muttei sillä liikenteen jalkoihinkaan jää, ja nelitahtisuudella on tarjottavanaan mukavan laaja käyttöalue sekä alhainen bensankulutus.


title: Honda CB 125

text: Välitykset ovat CB:ssä pitkänpuoleiset: ykkösvaihteella Honda kulkee 50–60 km/h, kakkosvaihteella n. 80 km/h ja kolmosvaihteella hieman yli 100 km/h, nelosvaihteella saavutetaan n. 120 km/h mittarinopeus. Viitosvaihteella CB ei enää jaksa vetää kierroksia punarajalle, vaan vauhti jää 125–130 km/h tuntumaan. Kaikki edellä mainitut eri vaihteiden huippunopeudet on mitattu rajoitinta vasten, mikä aktivoituu n. 12 500 rpm kohdalla. Matka-ajossa CB:llä ajaa mieluummin 100 alueella kuin 80, sillä varsinainen "tehopotku" tulee vähän 7000 rpm lukeman jälkeen, ja vakiovälityksillä kierroksia on 5-vaihteella n. 6500–6800 rpm. Tällöin Honda haistaa nopeasti vastatuulen tai vastamäet, minkä kuljettaja huomaa vauhdin tippumisena sekä tarpeena pykältää pienempää vaihdetta silmään. 100 km/h nopeudessa kierrokset ovat n. 8200–8500 rpm, ja tällöin ei kohtuullisen suuretkaan vastamäet sanottavasti menoa hetkauta, kuten ei myöskään lievä vastatuulikaan.


title: Honda CB 125

text: Eräs häiritsevä piirre on varsin kovat mekaaniset äänet sekä lievät värinät, joita alkaa välittyä satulaan yläkierroksilla. Pakoäänet on kuitenkin saatu hyvin hallintaan, ja ala-ja keskikierroksilla CB:ssä on mukavan hiljaiset äänet; käyntinopeuden ylittäessä tehopiikin 7000 rpm kynnyksen äänet kasvavat samalla, vaikkei pakoäänet vakiona ole missään vaiheessa epämiellyttävät. Matka-ajossa moottorin äänet kuuluvat varsin selkeästi vielä 120 km/h vauhdissakin, muttei missään vaiheessa häiritsevänä, koska tuulen suhina kuuluu näissä nopeuksissa jo sen verran kovana, ettei juuri muita ääniä kuulu.


title: Honda CB 125

text: Varaosia on saatavilla todella runsaasti, ainoastaan imuventtiilit tahtovat olla ongelma, sillä ne joutuu tilaamaan Belgiasta asti. Pakoventtiilejä kyllä saa vaikkapa Stormilta, kuten muitakin moottorin osia. Lähes kaikki yleisimmin hajoavat osat saa Suomesta, ja ellei, niin maahantuojan kautta saa vaikkapa Japanista tarvittaessa osia.


title: Bingo

text: Bingo on onnenpeli, joka kehitettiin Italiassa 1530-luvulla, josta se levisi Ranskaan 1700-luvun lopulla ja 1900-luvulla Yhdysvaltoihin. Tuolloin bingoa pelattiin pavuilla (bean). Pelin nimi beano muuttui amerikkalaisten suussa bingoksi.


title: Bingo

text: Suomeen bingon toi Ruotsista ylivieskalainen eläinlääkärin rouva Ebba Forsberg. Käytyään kokeilemassa bingon pelaamista Värmlannissa kesällä 1967 hänelle syntyi oivallus pelin tuomisesta Suomeen varojen keräämiseksi Ylivieskan Uimahalli- ja Nuorisotalosäätiölle. Ensimmäinen julkinen bingotapahtuma järjestettiin Ylivieskassa 2. syyskuuta 1968. Bingo oli merkittävä tulolähde uimahalli-nuorisotalon rahoittamisessa ja pitkään se on ollut hyvinkin suosittu rahapeli koko maassa.


title: Bingo

text: Pelin tarkoituksena on pelaajan saada tietynlainen pelikuvio. Pelissä arvotaan numeroita 1–75 tai 1–90 väliltä, peliversiosta riippuen. Perinteisessä bingopelissä pelaajalla on pelattavaan pelikortti, johon on merkitty tietty määrä ruudukkoja. Arvottujen numeroiden toivotaan muodostan omalla ruudukolla vaaka-, pysty- tai kulmasta kulmaan-rivejä.


title: Bingo

text: Bingon perinteisiin kuuluu, että pelaaja huudahtaa ääneen sanan ”bingo!” huomatessaan ruudukkonsa täyttyneen. Tämä kertoo muille, että voittaja on löytynyt. Monissa bingosaleissa tavasta on sittemmin luovuttu.


title: Bingo

text:
Bingo on maailmalla suosittu rahapeli, mutta Suomessa bingovoittoja ei saa lain mukaan jakaa rahana, vaan voittojen on oltava tavarapalkintoja. Suomalaisissa bingohalleissa suosituimpia palkintoja ovatkin erilaiset lahjakortit, elintarvikkeet kuten kahvi tai joulukinkku, sekä kodinelektroniikka.
2000-luvulla bingohallien määrä on vähentynyt, mutta vanhempi väki pelaa peliä edelleen aktiivisesti lähes jokaisella suuremmalla paikkakunnalla ympäri Suomen. Internetissä pelattava bingo on kuitenkin laskenut bingon pelaajien keski-ikää. Nykyään bingopelit pyörivät bingohalleissa suurimmilta osin koneistetusti, eli numeroiden arvonta ja kuulutus tapahtuu tietokoneohjelmalla ja pelaaminen automaattitauluilla, jotka ilmoittavat bingot automaattisesti.


title: Bingo

text: Erityyppisiä bingoja löytyy myös seurapeliversioina, kuten lapsille tarkoitetut yksinkertaiset seurapelibingot, joissa numerot on korvattu esimerkiksi eläinhahmoilla.


title: Bingo

text: Internetissä pelattava bingopeli on erittäin suosittua muun muassa Yhdysvalloissa ja Pohjoismaissa. Internetissä pelattavasta bingosta on olemassa yksin pelattavia sekä monen pelaajan versioita. Suomessa nettibingoa tarjoaa Veikkaus Oy ja paikalliset bingohallit bingoon.fi. Pelintarjoajat järjestävät bingoissa erilaisia sivupelejeä, kuten tietovisoja, joiden tarkoituksena on yhteisöllisyyden rakentaminen. Moninpeleille on ominaista vahva yhteisöllisyys, jolloin bingon parissa tutustuneet henkilöt luovat omia bingopiirejään järjestäen muun muassa yhteisiä internetbingoiltamia.


title: Buckland

text: Buckland on kaupunki Länsi-Alaskassa. Vuoden väestönlaskennassa sen asukasluku oli 406. Näistä 95,81% edusti etnisesti Amerikan alkuperäiskansoja.


title: Rekombinaatio

text: Rekombinaatio on uusien ominaisuusyhdistelmien syntymistä suvullisessa lisääntymisessä, vanhemmilta periytyvien ominaisuuksien uudelleen järjestyessä.


title: Rekombinaatio

text: Aitotumaisilla eliöillä rekombinaatiota aiheuttaa meioosin vähennysjakautumisessa tapahtuva vastinkromosomien satunnainen konjugoituminen ja sukusolujen sattumanvarainen yhdistyminen hedelmöityksessä. Jälkeläisen kummaltakin vanhemmaltaan saama kromosomin kopio voi sattumanvaraisesti periytyä joko tämän äidiltä tai isältä, ja eri kromosomien kohdalla isovanhempien perimät yhdistyvät näin satunnaisesti toisistaan riippumatta.


title: Rekombinaatio

text: Kromosomien välinen rekombinaatio mahdollistaa suuren määrän uusia ominaisuusyhdistelmiä. Esimerkiksi ihmisen haploidinen kromosomiluku on 23, joten erilaisia siittiöitä voisi muodostua pelkästään kromosomien segregaation tasolla 2 eli noin 8 400 000. Erilaisia munasoluja voi syntyä yhtä monta. Samojen vanhempien jälkeläisten mahdollisia ominaisuusyhdistelmiä tulee siis 2 kappaletta. Näin ollen perheeseen ei käytännössä voi syntyä kahta perimältään samanlaista lasta (poikkeuksena identtiset kaksoset).


title: Rekombinaatio

text: Perimän uudelleenjärjestelyä meioosissa tapahtuu myös kromosomien eri osien välillä tekijäinvaihdunnan eli crossing-overin seurauksena, mikä moninkertaistaa rekombinaation määrän.


title: Rekombinaatio

text: Bakteereilla on kolme rekombinaatiotapaa: transformaatio, konjugaatio ja transduktio.


title: Rekombinaatio

text: Evoluution kannalta rekombinaatiolla on hyvin keskeinen merkitys, koska se mahdollistaa eliöiden geneettisen sopeutumisen muuttuviin olosuhteisiin. Geenikartoitusmenetelmä kytkentäanalyysi hyödyntää geenimerkkien tuottamaa tietoa rekombinaatioista.


title: Areena (pelisarja)

text: Areena on Seppo Suorsan kehittämä managerointipelisarja, jossa värvätään gladiaattoreita taistelemaan muita joukkueita vastaan. "Areena" on nauttinut uskollisen fanikunnan suosiota 90-luvulta asti ja sitä päivitetään yhä: pelisarjan seitsemäs osa on julkaistu 2014.


title: Areena (pelisarja)

text: Pelaaja on gladiaattorijoukkueen manageri. Tarkoitus on saada joukkue nousemaan sarjatasoissa ja lopulta voittaa mestaruus. Gladiaattoreita värvätään joukkueeseen roduista, joilla on omat vahvuutensa (kuten loitsut hyvin oppiva parantaja tai kestävä zombie) ja varustellaan erilaisilla panssareilla ja aseilla. Uudemmissa Areena -peleissä on melee-aseiden (esim. nuija, kirves, miekka) lisäksi pitkälle ampuvia jousia sekä taikoja, joilla voi esimerkiksi parantaa loukkaantuneen gladiaattorin tai hämätä vastustajaa.


title: Areena (pelisarja)

text: Joukkueiden paremmuus mitellään taisteluissa, jotka pelaaja voi joko jättää tekoälyn hoidettaviksi tai ohjata vuoropohjaisesti jokaista gladiaattoriensa siirtoa ylhäältä päin kuvatussa näkymässä. Otteluissa pärjäämällä nousee kovempiin sarjatasoihin sekä saa rahaa, jonka voi sijoittaa edelleen joukkueensa kehittämiseen. Rahaa kuluu varusteiden lisäksi gladiaattorien palkkoihin ja kouluttamiseen. Areena-pelit ovatkin yhdistelmä taktisia siirtoja otteluissa sekä joukkueen taloudellista hallintaa niiden ulkopuolella.


title: Areena (pelisarja)

text: Pelisarja sai alkunsa Commodore 64:lle tehdystä tekstipelikokeilusta. Seppo Suorsan ideana oli yhdistää jalkapallomanagerointia fantasiaroolipeliin.


title: Areena (pelisarja)

text: Tampereelle Museokeskus Vapriikkiin 2017 avattu Suomen pelimuseo sisällytti Areena 5:n "100 Suomalaista peliä" -näyttelyynsä yhtenä sadasta suomalaisesta tai suomalaiseen pelikulttuuriin voimakkaasti vaikuttaneesta pelistä. Ensimmäistä "Areenaa" luukuun ottamatta pelisarjan pelit ovat saatavilla freewarena.


title: Areena (pelisarja)

text: "Arena: Gladiator League" -lautapeli julkaistiin kevällä 2018. Lautapeli sijoittuu Areena-pelien maailmaan, mutta ei ole varsinaisesti osa Areena-pelisarjaa.


title: Jonny Rubbish

text: Jonny Rubbish on englantilainen koomikko-laulaja, joka teki vuonna 1978 single-levyn "Living in NW3 4JR (Anarchy in the UK)" / "The other side", jossa parodioitiin Sex Pistolsia.


title: John Dewey

text: John Dewey, (20. lokakuuta 1859 – 1. kesäkuuta 1952) yhdysvaltalainen filosofi ja psykologi, joka mainitaan usein yhtenä maansa 1900-luvun merkittävimmistä kasvatuspsykologeista. Hän uudisti etenkin länsimaisen koululaitoksen opetusmetodeja ja hänen kehittelemäänsä progressiivista kasvatusajattelua toteutetaan yhä edelleen länsimaisissa kouluissa. Hän luennoi useaan otteeseen myös muun muassa Kiinassa, Japanissa ja Neuvostoliitossa.


title: John Dewey

text: Deweyn oppi-isiä oli esimerkiksi 1800-luvun koululaitoksen uudistaja Herbert Spencer, joka muokkasi silloista opetusta käytännönläheisemmäksi ja lapsen luontaista kehitystä huomioivaksi. Samankaltaisia ajatuksia kehiteltiin myös pragmatismin edustajien piirissä Englannissa. Pragmatismi, innostuneena Charles Darwinin evoluutioteorioista, pitää ihmistä ennen kaikkea toimivana, järjellisenä ja käytännöllisenä olentona. Pragmatismin nimekkäimpiä edustajia olivat filosofit Charles Peirce ja William James. Tässä nimenomaisessa ryhmässä myös Dewey vaikutti ammentaen pohjaa tuleville teoreemoilleen.


title: John Dewey

text: John Dewey näki koulun pienoisyhteiskuntana, jossa opittiin mielekkään työskentelyn kautta. Näin koulusta tuli paikka, jossa opittiin elämää varten (Dewey 1943, 18.) Opetuksen lähtökohtana olivat lapsen neljä perusviettymystä, jotka ovat sosiaalinen viettymys, joka ilmenee keskustelussa ja viestinässä, viettymys tutkimiseen ja keksimiseen, viettymys tekemiseen ja rakentamiseen sekä viettymys taiteelliseen ilmaisuun. (Dewey 1943, 43–47.) Opetuksen eheyttämiseen Deweyllä oli selkeä ohje: ”Asettakaa koulu yhteyteen elämän kanssa, niin kaikki oppiaineet joutuvat pakostakin vuorovaikutukseen keskenään.” (Dewey 1943, 91.)


title: Amatsonit (mytologia)

text: Amatsonit ovat antiikin tarustossa esiintyvä pelottava naissotureiden kansa. Legendan mukaan soturit leikkasivat toisen rintansa pois voidakseen ampua paremmin jousella. Useat Kreikan tarujen miessankarit, kuten Herakles, Theseus ja Akhilleus, kuitenkin voittivat amatsonit. Kuvaannollisesti amatsoneilla tarkoitetaan naisten asemaa aggressiivisesti ajavia tai fyysisesti voimakkaita naisia.


title: Amatsonit (mytologia)

text: Antiikin taruissa puhutaan Vähässä-Aasiassa (historioitsija Diodoros Sisilialainen puhuu Pohjois-Afrikasta) Thermodon-joen varrella asuvasta kansasta, joka koostui vain naisista. Naiset asioivat naapurikylän miesten luona vain halutessaan lisääntyä. Lapsista vain tyttäret olivat haluttuja, miespuoliset myytiin sumeilematta orjiksi.


title: Amatsonit (mytologia)

text: Amatsonit palvoivat Artemista ylimpänä jumaluutena Areksen kanssa. Myös Äiti Maata voi otaksua palvotun amatsonien keskuudessa. Alueelta, jolla amatsonien epäillään eläneen, ei ole löydetty temppelien jäänteitä.


title: Amatsonit (mytologia)

text: Antiikin Kreikan filosofin Strabonin mukaan amatsoninaiset asuivat Kaukasian Albaniassa, joka on nykyinen Azerbaidžan. Azerbaidžanin Gobustanissa on edelleen jäljellä merkkejä ja kaiverruksia Amatsoneista. Tarulle ei ole kuitenkaan pystytty osoittamaan selvää historiallista pohjaa. Kreikkalaiset ovat varmaankin kohdanneet kansoja, joiden naiset osallistuivat taisteluihin. Näiden heimojen yhteiskunta on saattanut olla matriarkaalinen. Tämä on Kreikassa haluttu leimata barbaariseksi ja luonnonvastaiseksi. Taru on liioittelemalla tehty varoitukseksi matriarkaalisen järjestyksen vaaroista.


title: Lentävä hollantilainen

text: Lentävä hollantilainen on kansantarun mukaan aavelaiva, jonka näkeminen ennustaa epäonnea kaikille sen nähneille.


title: Lentävä hollantilainen

text: Kapteeni Hendrick van der Deckerin (joko Decker tai Decken) kerrotaan suutuspäissään laukaisseen aseensa kohti Etelän ristin tähtikuviota ja vannoneen, ettei koskaan lakkaisi yrittämästä Kap Hornin kiertämistä. Tästä ilkityöstä johtuen hänen täytyy loputtomasti risteillä meriä. Toisinaan taas sanotaan erinäisten ihmisten kieltäneen Deckeriä yrittämästä Kap Hornin kiertämistä, ja lopulta itse enkelin ilmestyneen Deckeriä varoittamaan. Decker vastasi: ”Kierrän Kap Hornin, vaikka joutuisin purjehtimaan tuomiopäivään asti!” Kolmannen tarun mukaan aavelaivan kapteeni oli Barent Fokke, joka kuljetti mukanaan mustaa koiraa ja oli myynyt sielunsa paholaiselle. Hänen kohtalokseen koitui ikuinen risteily merillä vailla sataman löytymistä.


title: Lentävä hollantilainen

text: Huhun mukaan Lentävä hollantilainen on saaristossa Etelä-Amerikan liepeillä (), mutta saaria ei ole etsinnöistä huolimatta löydetty. Toiseen maailmansotaan mennessä Lentävä hollantilainen on sanottu nähdyn ainakin kymmenen kertaa. Vuonna 1939 Etelä-Afrikan False Baylla kuusikymmentä rantalomailijaa näki aavelaivaksi kuvaamansa ilmiön.


title: Lentävä hollantilainen

text: Lentävän hollantilaisen legendaa vastaa maalla Jerusalemin suutari eli vaeltava juutalainen. Lentävää hollantilaista on tehnyt tunnetuksi säveltäjä Richard Wagner samannimisellä oopperalla (1843).


title: Lentävä hollantilainen

text: Elokuvassa "" (2006) esitetään uusi näkemys Lentävän hollantilaisen legendasta: siinä komennossaan kyseistä laivaa pitää naisen takia sydämensä kirstuun lukinnut Davy Jones. Hänen tehtävänsä on saattaa merellä kuolevat manalaan, jolloin hän saisi kymmenen vuoden välein vierailla maissa päivän ajan. Kohtaloonsa pettyneenä hän on kuitenkin laiminlyönyt tehtävän ja purjehtii pitkin meriä keräämässä kuolevien merimiesten sieluja laivalleen satavuotiseen palvelukseen ja lykkää näin näiden joutumista manalaan. Davy Jonesin voi surmata vain lävistämällä hänen sydämensä, mutta surmatyön tekijän on otettava Jonesin paikka Lentävän hollantilaisen kapteenina.


title: Lentävä hollantilainen

text: Aku Ankka -piirtäjä Carl Barks on esitellyt Lentävän hollantilaisen samannimisessä sarjakuvassaan.


title: Lentävä hollantilainen

text: Kirjailija Brian Jacques on kirjoittanut kaksi Lentävä hollantilainen -aiheista kirjaa. Piirrossarjassa "Paavo Pesusieni" esiintyy vihreänhohtoinen haamu, jota kutsutaan Lentäväksi hollantilaiseksi.


title: Lentävä hollantilainen

text: Mauri Kunnaksen "Hui kauhistus!" -kirjassa on pieni runonpätkä ja kappale tarinaa lentävästä hollantilaisesta kirottuine miehistöineen.


title: Lentävä hollantilainen

text: Lentävä hollantilainen esiintyy myös "One Piece" -mangassa, ja sen kapteeni on Vander Decken.


title: Lentävä hollantilainen

text: Valto Tynnilän ja Martti Jäppilän säveltämä ja sanoittama foxtrot "Lentävä hollantilainen", jonka Ville Alanko ja Dallapé-orkesteri levyttivät vuonna 1930, oli oman aikansa menestyslevyjä. Myöhemmin laulusta ovat tehneet omat tulkintansa muun muassa Teijo Joutsela ja Kullervo Linnan Humppa-Veikot, Tapio Rautavaara sekä Mikko Järvinen.


title: Kattokruunu

text: Kattokruunu on katosta riippuva valaisinrakennelma, jossa on useita keskustasta ulkonevia käsivarsia lamppujen kannattelemiseen. Ensimmäisissä kattokruunuissa ei käytetty lamppuja vaan kynttilöitä. Kattokruunut ovat usein hyvin koristeellisia useine lamppuineen ja lasisine muodostelmineen, joiden tehtävänä on murtaa valoa näyttävästi.


title: Kattokruunu

text: Ensimmäiset kattokruunut kehitettiin keskiajalla kirkkoihin ja luostareihin suurten salien valaisemiseksi. Ne olivat usein puisia ristejä, joihin lyötyihin piikkeihin kynttilöitä voitiin kiinnittää. Rakennelmat hilattiin köyden varassa ylös. 1100- ja 1200-luvulla käytettiin avoimia pronssi- tai rautarenkaita joiden yläpinnassa oli kynttilöiden kiinnityspiikit.


title: Kattokruunu

text: 1400-luvulta lähtien palatseissa ja varakkaiden kodeissa saattoi nähdä jo monimutkaisempia rengas- ja kruunumallisia kattokruunuja. Kattokruunun asema statussymbolina vahvistui ja 1700-luvun alussa koristeelliset messinkisin käsivarsin ja lukemattomin kynttilöin varustetut kruunut olivat jo yleisiä esimerkiksi kauppiaiden kodeissa. Lasin käsittelyssä edistyttiin ja 1700-luvun aikana lyijylasin valmistuskustannukset putosivat. Tämän lasityypin valoa hajottavat ominaisuudet tekivät siitä ihanteellisen ja suositun materiaalin kattokruunuihin ja näin syntyi niin sanottu kristallikruunu. Läpi 1700- ja 1800-lukujen yhä hienompia kattokruunuja kehiteltiin, kunnes rakennelman viehätys ja suosio laski ensin kaasu-, sitten sähkövalon yleistyessä.


title: Kattokruunu

text: Kattokruunut saattavat olla selvästi muita katosta riippuvia valaisimia painavampia ja jotkut vaativat erityisiä kattokiinnikkeitä tai katon vahvistamista.


title: Garm

text:
Garm on skandinaavisen mytologian koirademoni, jonka ulina kuuluu maan pinnalle asti ja joka edustaa ragnarökin voimia.
Garm osallistuu ragnarökissä Helin ja muiden pahojen olentojen kanssa hyökkäykseen jumalia ja "einherjaria" vastaan.
Garm tappaa taistelussa Tyr-jumalan, mutta kuolee samalla itsekin. Garmia pidetään kahlehdittuna Gnipan luolassa, josta se vapautuisi ragnarökin aikana.


title: Garm

text: Joskus Garmia pidetään samanlaisena kuin Fenris-susi. Sitä on myös verrattu muinaisen Kreikan mytologiassa mainittuun manalan vahtikoira Kerberokseen.


title: Ramsay MacDonald

text: James Ramsay MacDonald (12. lokakuuta 1866 – 9. marraskuuta 1937) oli kahteen otteeseen Yhdistyneen kuningaskunnan pääministeri 1924 ja 1929–1935. Sosialisti MacDonald nousi vaatimattomista oloista ensimmäiseksi työväenpuolueesta eli Labourista valituksi pääministeriksi 1924. MacDonaldin toisen hallituksen aikana Britannia ajautui lamaan, jolloin MacDonald muodosti "kansallisen hallituksen" konservatiivien kanssa. Tämä päätös riitaannutti MacDonaldin puolueensa kanssa, ja hänet erotettiin työväenpuolueesta.


title: Ramsay MacDonald

text: MacDonald syntyi Lossiemouthissa, Morayssa Pohjois-Skotlannissa renki John MacDonaldin ja piika Anne Ramsayn aviottomana poikana. Hän sai aluksi nimen James Ramsay, mutta otti myöhemmin käyttöön isänsä sukunimen. Aviottomuus oli häpeä 1800-luvun presbyteeri-Skotlannissa, ja leima seurasi MacDonaldia koko hänen elämänsä. Hän kävi koulua Drainien kaupungissa ja työskenteli siellä apuopettajana 18-vuotiaaksi, jolloin hän lähti Lontooseen eikä pitänyt koskaan skotlantilaisuutta arvossa.


title: Ramsay MacDonald

text: Lontoossa työskennellessään MacDonald opiskeli iltakoulussa ja omatoimisesti luonnontieteitä, taloutta ja sosiaalisia asioita. Vuonna 1894 hän liittyi "Independent Labour Partyyn", joka oli yksi ensimmäisistä Britannian sosialistipuolueista. Hän asettui ehdokkaaksi parlamenttiin 1895 ja 1900. Samana vuonna hänestä tuli työväenpuolueen edeltäjän Labour Representation Committeen sihteeri. ILP ei ollut marxistinen puolue, mutta se oli sosialistisempi kuin työväenpuolue, ja sen jäsenet muodostivat monia vuosia oman ryhmänsä työväenpuolueen sisällä.


title: Ramsay MacDonald

text: Puoluesihteerinä MacDonald neuvotteli sopimuksen liberaalipoliitikko Herbert Gladstonen (entisen pääministeri William Ewart Gladstonen poika) kanssa, jonka ansiosta työväenpuolue saattoi haastaa useat työväenalueiden parlamenttipaikat ilman liberaalien vastustusta, mikä takasi Labourille sen läpimurron alahuoneeseen. MacDonald avioitui 1896 Margaret Gladstonen kanssa, joka oli Herbertin kaukainen serkku. MacDonald myös matkusteli laajasti, Kanadaan ja Yhdysvaltoihin 1897, Etelä-Afrikkaan 1902, Australiaan ja Uuteen-Seelantiin 1906 ja useita kertoja Intiaan.


title: Ramsay MacDonald

text: Vuonna 1906 MacDonald valittiin parlamenttiin Leicesterista, ja hänestä tuli yksi parlamentin Labourin johtajista. Vähemmistöpuolue tuki liberaalien Henry Campbell-Bannermanin ja Henry Asquithin hallituksia. MacDonaldista tuli yksi työväenpuolueen vasemmiston johtajista, ja hän vaati, että työväenpuolueen on syrjäytettävä liberaalit suurimpana edistyksellisenä puolueena.


title: Ramsay MacDonald

text: Vuonna 1911 MacDonaldista tuli puolueen puheenjohtaja ("Chairman of the Parliamentary Labour Party"), mutta 1914 hän siirtyi oppositioon vastustamaan Britannian liittymistä ensimmäiseen maailmansotaan. Puolueen enemmistö Arthur Hendersonin johdolla oli eri mieltä, ja MacDonald erosi puheenjohtajan paikalta. Sodan alussa häntä syytettiin maanpetturuudesta ja pelkuruudesta, mutta sodan pitkittyessä hänen maineensa parani. MacDonald menetti kuitenkin paikkansa vuoden 1918 "khaki-vaaleissa", joissa David Lloyd Georgen koalitiohallitus voitti suuren enemmistön.


title: Ramsay MacDonald

text: MacDonald palasi parlamenttiin 1922 Aberavonin piiristä Walesista. Nyt puolue oli jälleen yhtenäinen, ja hänet valittiin uudelleen johtajaksi. Liberaalien alamäki oli selvä, ja 1922 vaaleissa työväenpuolueesta tuli suurin oppositiopuolue Stanley Baldwinin konservatiivihallitukselle. Tähän mennessä MacDonald oli luopunut jyrkän sosialistisesta linjastaan ja vastusti työväenliikkeessä Venäjän vallankumouksen jälkeen pyyhkinyttä radikalismin aaltoa. MacDonaldista tuli kommunismin vannoutunut vastustaja. Päinvastoin kuin Ranskan sosialistipuolue ja Saksan SPD, työväenpuolue ei hajonnut sosiaalidemokraatteihin ja kommunisteihin, vaan Communist Party of Great Britain pysyi pienenä ja eristyneenä.


title: Ramsay MacDonald

text: Vaikka MacDonald oli lahjakas puhuja, ei ollut selvää mitä hän tekisi, jos pääsisi hallitukseen. Kun 1923 vaaleissa konservatiivit menettivät enemmistönsä, kuningas Yrjö V kutsui tammikuussa 1924 MacDonaldin muodostamaan vähemmistöhallitusta, joka pysyisi pystyssä Asquithin liberaalien tuella. MacDonaldista tuli näin ensimmäinen työväenpuolueen pääministeri ja ensimmäinen työläistaustainen ja yksi harvoista, joilla ei ole ollut yliopistokoulutusta.


title: Ramsay MacDonald

text: MacDonald otti pääministerin tehtävän lisäksi ulkoministerin tehtävän ja teki selväksi, että hänen tavoitteensa oli kumota Versaillesin 1919 rauhan hänen mielestään aiheuttamat vahingot, ratkaista sotakorvauskysymys ja korjata välit Saksaan. Sisäpolitiikan hän jätti ministereilleen. Koska hallituksella ei ollut enemmistöä ala- eikä ylähuoneessa, radikaalia lainsäädäntöä se ei saanut läpi.


title: Ramsay MacDonald

text: Kesäkuussa MacDonald järjesti Lontoossa konferenssin sodanajan liittolaisten kesken ja pääsi sopimukseen uudesta sotakorvaussuunnitelmasta ja Ranskan Ruhrin alueen miehityksestä. Saksan edustajat liittyivät kokoukseen. Tätä seurasi Saksan ja Britannian kauppasopimus. Nämä olivat merkittäviä saavutuksia kokemattomalle vähemmistöpääministerille, ja MacDonald sai kiitosta. Syyskuussa hän ehdotti Euroopan yleistä aseistariisuntaa Genevessä Kansainliiton kokouksessa.


title: Ramsay MacDonald

text: MacDonaldin hallitus kaatui, kun hän ehdotti Neuvostoliiton diplomaattista tunnustamista. Konservatiivit ja heidän tukijansa järjestivät kommunismin vastaisen kampanjan, ja liberaalit vetivät tukensa. MacDonald pyysi hallituksen hajottamista. Hän tiesi Labourin häviävän vaalit, mutta oli saavuttanut tavoitteensa, jossa äänestäjät valitsivat vain konservatiivien tai Labourin väliltä. Muutama päivä ennen vaaleja tuli julki hallituksen kannalta kiusallinen niin sanottu Zinovjev-kirje, joka sai Neuvostoliiton tunnustamisen näyttämään entistä kyseenalaisemmalta. Lokakuun 1924 vaaleissa Labourin paikkamäärä putosi 191 paikasta 151:een, mutta liberaalien 158:sta 40:een.


title: Ramsay MacDonald

text: Baldwin muodosti vahvan konservatiivihallituksen, jota vaivasivat sen koko kauden kriisit, erityisesti vuoden 1926 yleislakko ja nopeasti heikkenevä taloustilanne ja paheneva työttömyys. Toukokuussa 1929 Labour sai 288 paikkaa, konservatiivit 260 ja liberaalit 59. Baldwin erosi, ja MacDonald muodosti vähemmistöhallituksen Lloyd Georgen tuella. Tällä kertaa MacDonaldin piti keskittyä kotimaan asioihin. Henderson nimitettiin ulkoministeriksi, Snowden valtiovarainministeriksi. J. H. Thomasista tuli salkuton ministeri ("Lord Privy Seal") vastuullaan työllisyysasia, ja hänellä oli apunaan nuori radikaali Oswald Mosley.


title: Ramsay MacDonald

text: MacDonaldin toisella hallituksella oli vahvempi asema kuin ensimmäisellä, ja 1930 se sai läpi uuden eläkelain, työttömyysvakuutuslain ja paransi hiilikaivosteollisuuden palkkoja ja työoloja, jotka olivat olleet yleislakon aihe. Hän järjesti konferenssin Lontoossa Intian kansalliskongressin edustajien kanssa ja lupasi Intialle parlamentaarisen hallituksen mutta ei itsenäisyyttä. Huhtikuussa 1930 hän neuvotteli tonnistoja rajoittavan Lontoon laivastosopimuksen Yhdysvaltojen ja Japanin kanssa.


title: Ramsay MacDonald

text: MacDonaldilla ei ollut, kuten ei kellään muullakaan, tehokasta vastalääkettä 1929 pörssiromahdusta seuranneeseen talouskriisiin. Snowden tuki perinteistä taloutta eikä antanut tuhlata varoja talouden elvyttämiseen huolimatta Mosleyn, Lloyd Georgen ja taloustieteilijä John Maynard Keynesin kehotuksista. Vaikka hallitus olisi ehdottanutkin tätä, konservatiivit ja konservatiivisemmat liberaalit tai ylähuone eivät olisi sitä hyväksyneet.


title: Ramsay MacDonald

text: Vuoden 1931 aikana taloustilanne jatkoi pahenemistaan, ja vaatimukset leikkauksista hallituksen menoihin, mukaan lukien eläkkeet ja työttömyysavustukset, kasvoivat. MacDonald, Snowden ja Thomas tukivat näitä keinoja säilyttääkseen budjettitasapainon, mutta kanta leikkauksiin jakoi hallituksen, ja työväenliike vastusti niitä jyrkästi. Vaikka hallituksen enemmistö olisi kannattanut leikkauksia, vähemmistöön kuuluivat muun muassa vanhemmat ministerit, kuten Henderson, jotka ilmoittivat mieluummin eroavansa kuin hyväksyvänsä leikkauksia. MacDonald jätti eronpyyntönsä 24. elokuuta 1931 ja suostui muodostamaan kansallisen hätätilahallituksen, johon kuuluivat konservatiivit ja liberaalit. MacDonald, Snowden ja Thomas erotettiin Labour-puolueesta, minkä jälkeen he perustivat oman National Labour Partyn, joka ei kuitenkaan saanut juurikaan pysyvää kannatusta.


title: Ramsay MacDonald

text: MacDonald ei halunnut uusia vaaleja, mutta konservatiivit pakottivat hänet niihin lokakuussa 1931. Kansallishallitus sai 554 paikka, joista 470 oli konservatiiveilla, 35 "kansallisella Labourilla" ja 34 liberaaleilla ja monilla muilla ryhmittymillä. Labour-puolue sai vain 52 paikkaa ja Lloyd Georgen liberaalit neljä. Hallituksen enemmistö oli suurin, jonka Britannian pääministeri on koskaan saanut demokraattisissa vaaleissa, mutta MacDonaldista tuli "konservatiivien vanki", minkä osoitti Neville Chamberlainin nimitys lordikansleriksi (oikeusministeri ja ylähuoneen puheenjohtaja) ja Baldwinin lordipresidentiksi valtakunnanneuvoston johtoon, joilla oli todellinen hallituksen valta-asema. MacDonald katkeroitui Labour-hallituksen menettämisestä, sillä hän piti itseään oikeana sosialistina ja Labourin miehenä, mutta asema hallituksessa katkaisi hänen vanhat suhteensa ja eristi hänet.